text:
KAPITTUL ÁTTA
Hóast vónbrot stóð hann fastur
1. Hví var grátur og sorg í Silo?
SÁMUEL føldi sorgina í Silo. Tað tóktist næstan, sum býurin var um at drukna í tárum. Grátur hoyrdist allarhelst úr nógvum húsum, tí kvinnur og børn syrgdu um, at pápar, menn, synir og brøður ikki komu heimaftur. Ísrael hevði mist einar 30.000 hermenn í einum ræðuligum bardaga móti filistarum stutt eftir, at teir høvdu mist 4000 í einum øðrum bardaga. — 1 Sám. 4:1, 2, 10.
2, 3. Hvør røð av sorgarleikum hevði tikið burtur dýrdina frá Silo?
2 Hetta var bert ein av mongum sorgarleikum. Hofni og Pinehas, teir báðir óndu synirnir hjá høvuðsprestinum Eli, vóru farnir í bardaga og høvdu tikið heilagu sáttmálaørkina við sær úr Silo. Sáttmálaørkin, sum vanliga hevði til húsa í tí alraheilagasta í samkomutjaldinum, skuldi vísa, at Gud var hjástaddur. Ísraelsmenn hildu býttisliga, at høvdu teir bert ørkina við sær í bardaga, fór hon at verja teir og geva teimum sigur. Men filistarar tóku ørkina og drupu Hofni og Pinehas. — 1 Sám. 4:3-11.
3 Sáttmálaørkin hevði verið í halgidóminum í Silo í øldir. Men nú var hon burtur. Tá ið 98 ára gamli Eli frætti hetta, datt hann eftir nakkanum av stóli sínum og doyði. Sama dag gjørdist verdóttir hansara einkja og doyði í barnsburði. Í tí hon andaðist, segði hon: „Burtur er dýrdin vikin frá Ísrael.“ Silo fór ongantíð at verða sami býur aftur. — 1 Sám. 4:12-22.
4. Hvat fara vit at kanna í hesum kapitlinum?
4 Hvussu mundu hesi stóru vónbrotini fara at ávirka Sámuel? Hevði hann so sterka trúgv, at hann fekk hjálpt einum fólki, sum Jehova ikki longur vardi og hevði tokka til? Hjá okkum øllum verður trúgvin viðhvørt roynd av avbjóðingum og vónbrotum. Latið okkum tí vita, hvat frásøgan um Sámuel kann læra okkum í tí sambandi.
Hann ’útinti rættvísi’
5, 6. Hvat snýr frásøgan seg um í eitt 20 ára langt tíðarskeið, og hvat tókst Sámuel við ta tíðina?
5 Nú steðgar frásøgan um Sámuel eina løtu og fer at snúgva seg um sáttmálaørkina. Vit fáa at vita, hvussu illa tað gekst filistarum, tí teir høvdu tikið ørkina, og at teir noyddust at lata hana aftur. Næstu ferð Sámuel verður nevndur, eru eini 20 ár liðin. (1 Sám. 7:2) Hvørjum var hann upptikin av hesi árini?
6 Vit fáa at vita, at áðrenn hetta tíðarskeiðið byrjaði, ’kom orð Sámuels til alt Ísrael’. (1 Sám. 4:1) Frásøgan sigur, at tá ið hetta tíðarskeiðið var av, fór Sámuel at vitja tríggjar býir í Ísrael á hvørjum ári fyri at taka sær av ósemjum og ymiskum spurningum. Og so fór hann heimaftur til heimbýin, Rama. (1 Sám. 7:15-17) Sámuel hevði altíð úr at gera, og hesi umrøddu 20 árini vóru helst einki undantak.
Hóast Bíblian ikki nevnir Sámuel í eitt 20 ára langt tíðarskeið, kunnu vit vera vís í, at hann hevði úr at gera í tænastuni fyri Jehova
7, 8. (a) Hvønn boðskap hevði Sámuel at bera fólkinum eftir at hava stríðst teirra millum í 20 ár? (b) Hvussu tók fólkið ímóti boðskapinum frá Sámueli?
7 Vegna siðloysið og óndskapin, sum synir Eli høvdu framt, var trúgvin hjá fólkinum viknað. Tað tykist, sum nógv av tí sama vendu sær til avgudadýrkan. Men eftir tógvið stríð í 20 ár, hevði Sámuel henda boðskapin at bera fólkinum: „Ætla tit at venda við til [Jehova] av øllum hjarta tykkara, so beinið burtur hinar fremmandu gudar og Astarturnar, vendið hjarta tykkara til [Jehova] og tænið Honum eina! So skal Hann bjarga tykkum av hondum Filistara.“ — 1 Sám. 7:3.
8 ’Hond filistara’ lá tung á fólkinum. Av tí at herur Ísraels lá í sori, hildu filistarar, at teir kundu kúga Guds fólk og sleppa snikkaleysir. Men Sámuel vissaði fólkið um, at vendu tey bert aftur til Jehova, fór alt at broyta seg. Vildu tey so tað? Tíbetur beindu tey fyri sínum avgudum og „tæntu [Jehova] eina“, og tað gleddi Sámuel stórliga. Hann gav boð um, at fólkið skuldi koma saman í Mizpa, sum var ein býur í fjallalendinum norðanfyri Jerusalem. Fólkið savnaðist, fastaði og angraði sína avgudadýrkan. — Les Fyrru Sámuelsbók 7:4-6.
Filistarar hildu, at teir kundu gera sær dælt av, at fólk Jehova savnaðist í Mizpa
9. Hvørjari støðu royndu filistarar at gera sær dælt av, og hvussu ávirkaði hesin vandin Guds fólk?
9 Men tað kom filistarum fyri oyra, at fólkið savnaðist, og teir ætlaðu at gera sær dælt av støðuni og sendu her sín til Mizpa at knúsa hesar tænarar Jehova. Ísraelsmenn frættu, at filistarar vóru á veg. Ræðsluslignir bóðu teir Sámuel biðja fyri sær. Tað gjørdi hann og bar eisini fram eitt offur. Meðan hann gjørdi hetta, nærkaðist filistaraherurin Mizpa. Tá svaraði Jehova bønini hjá Sámueli. Hann læt eitt vreiðiróp gella. Hann ’sendi sama dag eitt øgiligt toruveður yvir Filistarar’. — 1 Sám. 7:7-10.
10, 11. (a) Hví hevur tað ikki verið eitt heilt vanligt toruveður, sum Jehova sendi ímóti filistaraherinum? (b) Hvat hevði bardagin í Mizpa við sær?
10 Vóru filistarar eins og smábørn, sum bebbarædd fara stetlandi til mammu sína at krógva seg, tá ið toran gongur? Nei, teir vóru djarvir og royndir hermenn. Hetta toruveðrið má altso hava verið nógv øðrvísi enn tað, teir vóru vanir við. Var ljóðið av hesum ’øgiliga toruveðrinum’ óvanliga hart? Gekk toran frá einum klárum og bláum himli, ella gav fjallalendið afturljóð, so ruðuleiki stóðst av tí? Hvussu var og ikki, vórðu filistarar skelkaðir inn at sálini. Í øllum hurlivasanum broyttist støðan brádliga. Teir, ið lupu á, vórðu nú sjálvir álopnir. Ísraelsmenn komu brestandi út úr Mizpa, vunnu á teimum og eltu teir líka til eitt stað, sum lá í ein útsynning úr Jerusalem. — 1 Sám. 7:11.
11 Hesin bardagin var eitt vegamót. Filistarar tóku seg longri og longri burtur, so leingi sum Sámuel var dómari. Býirnir, sum filistarar høvdu tikið, komu so hvørt aftur í hendurnar á Guds fólki. — 1 Sám. 7:13, 14.
12. Hvat merkir tað, at Sámuel ’útinti rættvísi’, og hvørjir eginleikar hjálptu honum at gera tað?
12 Øldir seinni nevndi Paulus ápostul Sámuel millum teir trúføstu dómararnar og profetarnar, ið „útintu rættvísi“. (Hebr. 11:32, 33) Sámuel gjørdi av sonnum tað, sum var gott og rætt í eygum Guds, og eggjaði eisini øðrum til at gera tað sama. Tað, sum hjálpti honum støðugt at útinna rættvísi, var, at hann í tolni bíðaði eftir Jehova og trúfastur tænti honum hóast vónbrot. Hann vísti eisini takksemi. Eftir sigurin í Mizpa reisti Sámuel ein minnisvarða til minnis um, at Jehova hevði hjálpt sínum fólki. — 1 Sám. 7:12.
13. (a) Hvørjum eginleikum hava vit tørv á, um vit skulu taka eftir Sámueli? (b) Nær heldur tú, at tað er gott at ala fram eginleikar sum teir, Sámuel hevði?
13 Hevur tú hug at ’útinna rættvísi’? Um so er, hevði tað verið gott hjá tær at tikið eftir Sámueli í sambandi við hansara tol, eyðmjúkleika og takksemi. (Les Fyrra bræv Pæturs 5:6.) Hvør av okkum hevur ikki tørv á slíkum eginleikum? Tað var gott, at Sámuel menti og vísti slíkar eginleikar, meðan hann var lutfalsliga ungur, tí tá ið hann gjørdist gamal var hann fyri enn størri vónbrotum.
„Synir tínir ganga ikki í fótasporum tínum“
14, 15. (a) Hvørjum stórum vónbroti var Sámuel fyri, tá ið hann var „vorðin gamal“? (b) Var Sámuel ein eftirlátin pápi eins og Eli? Greið frá.
14 Næstu ferð vit lesa um Sámuel, var hann „vorðin gamal“. Sámuel hevði nú tveir synir, Jóel og Abia, og hann leit teimum í hendi at hjálpa sær at døma fólkið. Men teir høvdu tíverri ikki uppiborið eitt slíkt álit. Hóast Sámuel var reiðiligur og rættvísur, brúktu synir hansara støðuna til egnan fyrimun, við tað at teir boygdu rættin og tóku við mutri. — 1 Sám. 8:1-3.
15 So ein dagin komu teir elstu í Ísrael til hansara at klaga. „Synir tínir ganga ikki í fótasporum tínum,“ søgdu teir. (1 Sám. 8:4, 5) Visti Sámuel um henda trupulleikan? Tað nevnir frásøgan einki um. Men mótsett Eli var Sámuel ikki ein eftirlátin pápi. Jehova hevði at Eli og revsaði hann, tí hann ikki átalaði tað, sum synir hansara gjørdu, og tí hann ærdi synir sínar meir enn Gud. (1 Sám. 2:27-29) Jehova ákærdi ongantíð Sámuel fyri slíkt.
16. Hvørjar kenslur tyngja foreldur, sum hava uppreistrarhugað børn, og hvussu kunnu foreldur kenna ein ávísan ugga og hjálp í døminum við Sámueli?
16 Frásøgan nevnir einki um skommina, stúranina ella vónbrotið, Sámuel allarhelst kendi, tá ið hann hoyrdi, at synir hansara framdu óndar gerðir. Nógv foreldur duga bert alt ov væl at ímynda sær, hvussu Sámuel man hava havt tað. Í okkara døpru tíð gera børn og ung í øllum heiminum uppreistur ímóti myndugleika og uppaling foreldranna. (Les Seinna Timoteusbræv 3:1-5.) Foreldur, sum hava uppreistrarhugað børn, kunnu kanska kenna ein ávísan ugga og hjálp í døminum við Sámueli. Hann læt ikki trúloysið hjá synunum ávirka sín egna atburð á nakran hátt. Minst til, at sjálvt um orð og uppaling ikki rína við hjá børnunum, kann góða fyridømið hjá foreldrunum kanska gera tað. Og foreldur hava altíð møguleika at gleða sín egna Faðir, Jehova Gud, eins og Sámuel gjørdi.
’Set okkum kong’
17. Hvat bóðu teir elstu í Ísrael Sámuel um, og hvussu ávirkaði tað hann?
17 Havisjúkan og sjálvgóðskan hjá synum Sámuels fekk nógv størri avleiðingar, enn teir nakrantíð kundu havt ímyndað sær. Teir elstu í Ísrael søgdu nú við Sámuel: „Set okkum tí nú kong at døma okkum, eins og allar aðrar tjóðir hava!“ Kendi Sámuel seg vrakaðan av hesi umbønini? Hann hevði hóast alt verið dómari hjá fólkinum fyri Jehova í fleiri áratíggju. Nú vildu tey hava ein kong sum dómara og ikki bert ein profet sum Sámuel. Grannatjóðirnar høvdu kongar, og tað vildu ísraelsmenn eisini hava. Hvussu ávirkaði tað Sámuel? Honum ’dámdi tað illa’, sigur Bíblian. — 1 Sám. 8:5, 6.
18. Hvussu uggaði Jehova Sámuel, men hvat gjørdi hann samstundis greitt?
18 Legg til merkis, hvat Jehova segði, tá ið Sámuel legði málið fram fyri hann í bøn: „Akta fólkið í øllum, sum teir siga við teg! Tað er ikki teg, ið teir vraka; tað er Meg, ið teir vraka og ikki vilja hava til kong longur.“ Hesi orðini hava uttan iva uggað Sámuel, men sum tað var ein ræðulig háðan móti hinum alvalda Gudi! Jehova bað Sámuel ávara ísraelsmenn um høga prísin, teir máttu gjalda fyri at hava eitt menniskja sum kong. Tá ið Sámuel so gjørdi, segði fólkið: „Nei, vit vilja hava kong yvir okkum!“ Sámuel, ið altíð aktaði Gud sín, fór so og salvaði kongin, sum Jehova valdi. — 1 Sám. 8:7-19.
19, 20. (a) Hvussu aktaði Sámuel boðini frá Jehova um at salva Saul til kong í Ísrael? (b) Hvussu helt Sámuel fram at hjálpa fólki Jehova?
19 Men hvussu aktaði Sámuel? Var hann tvørur og lítið hugaður? Læt hann vónbrot og beiskleika festa røtur í sínum hjarta? Mangur maður hevði helst latið seg ávirka á slíkan hátt í eini sovorðnari støðu, men ikki Sámuel. Hann salvaði Saul og viðurkendi, at tað var hann, Jehova hevði valt. Hann kysti Saul og vísti soleiðis, at hann bjóðaði honum vælkomnum og gav seg undir hann, nú hann var vorðin kongur. Og síðani segði hann við fólkið: „Síggja tit hann, ið [Jehova] hevur útvalt! Líki hansara er ikki í øllum fólkinum!“ — 1 Sám. 10:1, 24.
20 Sámuel legði dent á teir góðu eginleikarnar hjá manninum, sum Jehova hevði valt, ikki teir ringu. Fyri sítt egna viðkomandi, vildi hann heldur vera Gudi til vildar enn hesum vingluta fólkinum. (1 Sám. 12:1-4) Hann gjørdi eisini trúfastur, sum honum var álagt, og ávaraði Guds fólk um tað, sum kundi hótta tey andaliga, og hann stuðlaði teimum til altíð at vera trúføst móti Jehova. Leiðbeiningin rakk hjørtum teirra, og tey bóðu hann biðja fyri sær. Hann gav teimum hetta fløvandi svarið: „Langt veri tað frá mær at synda móti [Jehova] og geva uppat at biðja fyri tykkum! Eg skal eisini vísa tykkum hin góða og beina veg.“ — 1 Sám. 12:21-24.
Frásøgan um Sámuel minnir okkum á, at vit ongantíð skulu lata øvundsjúku ella beiskleika festa røtur í okkara hjørtum
21. Hvussu kann dømið við Sámueli vera ein hjálp hjá tær, um tú ert vónbrotin um, at ein annar fær eina ávísa uppgávu ella forrættindi?
21 Hevur tú nakrantíð verið vónbrotin um, at ein annar fekk eina ávísa uppgávu ella forrættindi, sum tú sjálvur kundi hugsað tær? Dømið við Sámueli er ein kraftmikil áminning um, at vit ongantíð mugu lata øvundsjúku ella beiskleika festa røtur í okkara hjørtum. (Les Orðtøkini 14:30.) Gud hevur ríkiligt av góðum og nøktandi arbeiði til allar sínar trúføstu tænarar.
„Hvussu leingi ætlar tú at ganga og syrgja um Saul?“
22. Hví var tað rætt av Sámueli at leggja til merkis teir góðu eginleikarnar, sum Saul hevði at byrja við?
22 Tað var rætt av Sámueli at leggja til merkis teir góðu eginleikarnar hjá Sauli, tí hann var av sonnum ein heilt serligur maður. Umframt at vera høgur og vakur á at líta, var hann djarvur og uppfinningarsamur, og at byrja við eisini eyðmjúkur. (1 Sám. 10:22, 23, 27) Hann hevði eisini eina aðra dýrabara gávu — ein frían vilja. Hann kundi liva og láta, sum honum lysti, og taka sínar egnu avgerðir. (5 Mós. 30:19) Brúkti hann hesa gávuna rætt?
23. Hvønn dýrabaran eginleika misti Saul sum hin fyrsta, og hvussu vísti hann, at hann gjørdist meiri og meiri hugmóðigur?
23 Tá ið eitt menniskja sólar sær í nýfingnari makt, er eyðmjúkleiki tíverri ofta tann fyrsti eginleikin, sum verður blakaður fyri borð. Áðrenn long tíð var liðin, gjørdist Saul hugmóðigur. Hann valdi ikki at akta boðini frá Jehova, sum Sámuel gav honum. Einaferð gjørdist Saul ótolin og bar fram eitt offur, sum Sámuel skuldi bera fram. Sámuel noyddist at hava harðliga at honum og boðaði frá, at kongadømið ikki skuldi verða verandi í ættini hjá Sauli. Heldur enn at læra av átaluni, framdi Saul enn verri syndir móti Gudi. — 1 Sám. 13:8, 9, 13, 14.
24. (a) Hvussu var Saul ólýðin móti Jehova í krígnum móti amalekitum? (b) Hvussu svaraði Saul átaluni, og hvørja avgerð tók Jehova?
24 Jehova bað Sámuel geva Sauli boð um at fara í kríggj ímóti amalekitum. Jehova gav eisini boð um, at óndi kongurin hjá teimum, Agag, skuldi drepast. Men Saul spardi Agag, og hann goymdi eisini tað besta av herfonginum, sum annars skuldi oyðileggjast. Tá ið Sámuel kom til hansara at átala hann fyri tað, sást tað týðiliga, hvussu nógv hann var broyttur. Heldur enn at vera eyðmjúkur og taka við átaluni, royndi hann at skava út yvir sínar syndir, at koma við umberingum, at rættvísgera seg sjálvan, at koma við uttanumtosi og at geva fólkinum skyldina fyri tað, hann hevði gjørt. Tá ið Saul royndi at lítilsgera átaluna við at siga, at nakað av herfonginum skuldi nýtast sum offur til Jehova, segði Sámuel tey kendu orðini: „Lýdni er meiri vert enn sláturoffur!“ Sámuel var djarvur og gav manninum eina harða átalu og segði honum, hvørja avgerð Jehova hevði tikið: At kongadømið skuldi verða tikið frá Sauli og gevast einum øðrum og betri manni. * — 1 Sám. 15:1-33.
25, 26. (a) Hví syrgdi Sámuel um Saul, og hvussu vegleiddi Jehova profet sín? (b) Hvat lærdi Sámuel, tá ið hann fór inn á gólvið hjá Ísai?
25 Sámuel var sera harmur um misbrot Sauls. Hann rópti til Jehova alla náttina viðvíkjandi hesum. Hann syrgdi enntá um hann. Sámuel hevði sæð so nógvar góðar møguleikar í Sauli, men nú var vónin brostin. Maðurin, hann einaferð kendi, var nú broyttur. Hann hevði ikki longur teir góðu eginleikarnar, hann áður hevði havt, og hann hevði vent sær ímóti Jehova. Sámuel vildi ikki síggja Saul fyri eygum sínum aftur. Seinni gav Jehova kortini Sámueli hesa mildu vegleiðingina: „Hvussu leingi ætlar tú at ganga og syrgja um Saul? Eg havi jú vrakað hann, so hann skal ikki verða verandi kongur yvir Ísrael! Fyll horn títt við olju og far avstað! Eg sendi teg til Ísai Betlehemit; tí millum synir hansara havi Eg valt Mær kong.“ — 1 Sám. 15:34, 35; 16:1.
26 Ætlan Jehova er ikki treytað av, um ófullkomin menniskju eru trúføst ella ikki. Er ein tænari hjá Jehova trúleysur, finnur hann ein annan at útinna sín vilja. So helt Sámuel uppat at syrgja um Saul. Hann fór nú, sum Jehova hevði biðið hann, til hús Ísais í Betlehem, og har hitti hann fleiri prúðar synir hjá Ísai. Men longu tá ið Sámuel sá fyrsta sonin, segði Jehova, at hann ikki bert skuldi hyggja at útsjóndini. (Les Fyrru Sámuelsbók 16:7.) At enda hitti Sámuel yngsta sonin, Dávid, og tað var hann, Jehova hevði valt.
Sámuel skilti, at eingin støða er so trupul og einki vónbrot so stórt, at Jehova ikki fær gjørt tað gott aftur, ella enntá vent tí til eina signing
27. (a) Hví gjørdist trúgvin hjá Sámueli sterkari og sterkari? (b) Hvussu dámar tær fyrimyndina, sum Sámuel setti?
27 Tey síðstu árini, Sámuel livdi, sá hann enn týðiligari, hvussu rættvíst tað var, at Jehova setti Dávid sum kong í staðin fyri Saul. Saul gjørdist so øvundsjúkur, at hann royndi at drepa Dávid, og hann fall eisini frá trúnni. Men Dávid vísti harafturímóti vakrar eginleikar sum dirvi, falsloysi, trúgv og trúfesti. Sum lívið hjá Sámueli nærkaðist endanum, gjørdist trúgvin hjá honum enn sterkari. Hann skilti, at eingin støða er so trupul og einki vónbrot so stórt, at Jehova ikki fær gjørt tað gott aftur, ella enntá vent tí til eina signing. At enda legði Sámuel árarnar inn. Hann hevði havt eitt hendingaríkt lív, sum vardi sløk hundrað ár. Ikki løgið, at alt Ísrael syrgdi um, at hesin trúfasti maðurin nú var farin. Eisini í dag eiga tænarar Jehova at spyrja seg sjálvar: „Fari eg at taka eftir trúnni hjá Sámueli?“
^ par. 24 Sámuel drap sjálvur Agag. Hvørki hesin óndi kongurin ella familja hansara hevði uppiborið nakra náði. Øldir seinni royndi ’Haman agagitur’, eyðsýniliga ein av eftirkomarum Agags, at beina fyri Guds fólki. — Est. 8:3; sí kapitlarnar 15 og 16 í hesi bókini.


c: text/html

text:
Vegna arbeiði á Heiðavegi verður stongt fyri allari ferðslu við Berøa í kvøld 24/3 kl. 19.00 til kl. 07.00 í morginsárini. Gjøgnumgangandi ferðsla verður víst til Gerðisveg og Leitisveg.
24.03.2015
Heiðavegur stongdur í kvøld
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið

robotstxt: allowed

filter: keep


text:
Nina Hagen
Nina Hagen (f. Catharina Hagen 11. mars í 1955) er ein songkvinna úr Týsklandi. Nina Hagen er upprunaliga úr gamla Eysturtýsklandi. Hon gjørdist kend í sjeytiárunum. Fyrst sum slagarasongkvinna. Men seinni skifti hon stíl, og síðst í sjeytiárunum og øll áttatiárini var hon rættiliga nógv frammi sum punksangari. Seinastu árini hevur henni eydnast rættiliga væl at syngja big band tónleik.
Hon er kend um allan heim sum punkrokk songkvinna við stórfingnum og ógvusligum pallframførslum sum vørumerki. Hagen hevur fyrr fingist við hinduismu og trúgv á UFO, men hon er nú sannførd um, at hon hevur funnið andaliga heim sítt í Jesusi. Hesum greiðir hon frá í samtalu við týsku avísina Bild.


text:
Á ársveitsluni hjá okkum í kvøld, bleiv avdúkað at fleiri av okkara leikarum skrivað undir sáttmála, sum inniber, at teir verða í reyða búnanum í øllum førum eitt ár afturat.
Teir tríggir leikararnir, sum hava fingið flest dystir í ár, eru Dánjal á Lakjuni, Fritleif í Lambanum og Kristoffur Jakobsen. Felags fyri hesar tríggjar er, at teir hava longt sáttmálan við tveimum árum, so at teir spæla við okkum í 2015 og 2016. Dánjal er tann leikarin hjá okkum, sum hevur spælt flest dystir av øllum í ár. 24 ára gamli lakjumaðurin hevur verið við í øllum dystunum í ár, og hevur skotið 4 mál í. Tilsamans hevur hann leikt 140 ferðir í fremstu deildini, har allir dystirnir hava verið fyri barndómsfelagið. Dánjal hevur eisini fingið ævigt pláss í søguni hjá felagnum, tá hann skeyt fyrsta málið, sum ÍF fekk í evropeiskum fótbólti, tá hann legði okkum á odda móti KR Reykjavík í 2011.
Næstur Dánjal, um hugsað verður um dystir í ár, er Fritleif. Fritleif kom aftur til okkum í hálvuni í 2013 eftir at hann hevði roynt seg í NSÍ, Víkingi og verið í Danmark eina tíð. Arbeiðssami leikarin, ið røkir flest øll pláss á vøllinum, telist millum okkara royndastu leikarar, nú hann er komin á 210 dystir í fremstu deildini, har nógv tann størsti parturin hevur verið í reyða búnanum.
Triði leikarin, ið hevur sett sína undirskrift á ein tvey ára sáttmála, er Kristoffur Jakobsen. Klaksvíksingurin, sum kom til okkum úr barndómsfelagnum KÍ til hetta kappingarárið, hevur spælt triðflest dystir í ár, nevniliga 25. Miðvallarin hevur skotið seks mál í ár, har tvey av teimum komu í steypakappingini, og má roknast sum ein av okkara skilabestu leikarum, ið hevur gott bólteyga og roynist væl í framrættaða spælinum hjá okkum. Hóast Kristoffur einans er 25 ára gamal, so er eisini her talan um ein royndan leikara, tí hann er toppskjútti av hesum trimum, um hugsað verður um dystir í fremstu deildini við sínum 244 dystum.
Afturat teimum trimum, sum hava longt við tveimum árum, hava nakrir av okkara leikarum longt sáttmálan við einum ári. Málverjin, Hallgrím G. Hansen,verjuleikararnir Áki Petersen, Poul N. Mikkelsen og Leivur Joensen hava skrivað undir fyri 2015, umframt at ungi miðvallarin Andrias Poulsen eisini hevur longt sáttmálan, so hann verður reyður komandi ár. Av hesum fimm, er Áki tann royndasti leikarin. 29 ára gamli bakkurin við tí góða teknikkinum og bóltførleikanum hevur nevniliga spælt 178 dystir í fremstu deildini. Tvey tey seinastu árini hevur hann tó havt eitt starv, sum ger, at hann ikki fær verið við til allar dystirnar, men hann hevur altíð verið klárur at traðka til, tá hann hevur verið heima í millum túrarnar.
Ein annar av okkara bakkum, sum hevur longt, er Leivur. Kambsdalsbúgvin við tí gylta høgra beininum, hevur longu spælt 49 dystir í fremstu deildini, har allir hava verið fyri ÍF. Leivur er 20 ára gamal, og hevur sostatt eina bjarta framtíð í væntu, tí umframt at røkja bakkplássið, har gjøgnumbrotið kom í 2013, kann hann spæla á veinginum eisini, har hansara innlegg altíð er ein hóttan fyri mótstøðuliðini.
Næsti maður at seta sítt navn á ein ÍF sáttmála er Poul. 19 ára gamli miðverjin verður eisini í Fuglafirði í 2015. Poul hevur roynst væl hjá okkum síðan hann til felagið í 2013. Síðan tá hevur hann spælt 39 dystir í Effo-deildini, og hava hesir kastað eitt mál av sær – hetta málið kom í grannauppgerðini móti Víkingi í 2013. Hóast hann ikki er millum elstu verjuleikararnar vit hava á liðnum, so so má sigast, at hetta ikki sæst á honum. Hann smæðist ikki burtur á nakran hátt, og serliga er tað sjálvt bóltspælið, ið er hansara styrki.


text:
Triðja árið á rað hava bíbliufeløgini framleitt, selt og býtt út fleiri enn 400 milliónir partar av bíbliuni kring um í heiminum, íroknað 34 milliónir bíbliur.
Hetta svarar til umleið fimm prosent av heimsins íbúgvum. Samlaða upphæddin er 401,4 milliónir krónur, ið limafeløgini hava latið til bíbliur, nýggja testamentir og aðrar partar av bíbliuni.
Hetta skrivar Sameindu Bíbliufeløgini (United Bible Society - UBS) í síni ársfrágreiðing fyri 2016.
Øking í talgildum bíblium
UBS er frammalaga, tá ið talan er um talgildar bíbliur. Umleið 45% av heimsins íbúgvum hava atgongd til internetið, og kostnaðurin fyri at framleiða talgildar bíbliur er munandi lægri enn prentaðar bíbliur. Harvið eru stórir møguleikar at náa tey, ið ikki hava ráð at keypa prentaðar bíbliur, verður sagt í ársfrágreiðingini.
- Mong hava fingið eitt munandi betri lív og mong hava eisini tikið við trúgv á Jesus Kristus, sigur eitt umboð fyri bíbliufelagið í Bangladesh.
Bíbliufeløgini í Brasilia, Iran, Palestina og Bangladesh eru millum tey londini, har útbreiðslan av bíblium og nýggja testamentum er økt munandi seinastu tíðina. Kuba, Týskland og USA boða eisini frá stórari framgongd í útbreiðslu og nýtslu av bíbliuni.
Sameindu Bíbliufeløgini (United Bible Society - UBS) er eitt samstarv millum 118 limafeløg, sum eru virkin í meira enn 200 londum tilsamans. Føroyska Bíbliufelagið gjørdist limur í UBS í 2016. Sostatt eru vit eisini við til at stuðla bíbliuarbeiðinum kring heimin.
Les meira um UBS her og her...
Myndatekstur: Tvær kvinnur úr Ghana fegnast um nýggjar bíbliur (Mynd: UBS)
Skrivað hevur: Ásbjørn Jacobsen


text:
Jógvan Hugo Gardar
27.11.2016 - 13:06
1. desember leggja Aker og BP saman í Noregi, og vit fáa Aker BP. Samanleggingin merkir sambært leiðsluni í fyritøkuni, at eini 60 størv hvørva. Sambært kunningarmanninum Geir Bjørlo í Aker BP, so er ætlanin at royna at sleppa undan uppsøgnum, men at avtalur verða gjørdar, so folk fara sjálvi. Talan kann tá vera um antin at fólk fara í pensjón, ella at fólk finna nyggj størv at fara til aðrastaðni. Í Noregi er vanligt við "sluttpakkum" har arbeiðsgevarin rindar fólki løn í ávíst tiðarskeið aftana at tey gevast í einum starvi sum er til yvurs. Hesar avtalurnar kunnu innihalda punkt sum siga at fólk fáa løn og hjalp til at koma yvir i annað starv.
Orsøkin til at Aker BP nú minkar um starvsfólkahopin er at deildir verða stongdar, og uppgávurnar samlaðar á einum stað. Sum er hevur Aker BP deildir a Fornebu, Stavanger, Trondheim, Harstad og Sandnessjøen. Nú skal alt amlast í Stavanger, undantikið er rakstrardeildin fyri Ivar Aasen-økið, ið skal liggja í Trondheimi, sum í dag.
Í dag arbeiða 1355 fólk hjá Aker BP.


text:
Tíðindi
-
05.06.2004
7 nýggjar verkætlanirGranskingarráðið hevur játtað 2,8 mill. í stuðli til 7 nýggjar verk... Les meira
-
05.11.2003
Aliútgerð til streymasjógv ein vinnulig ph.d.Vónin, Fiskirannsóknarstovan og Náttúruvísindadeildin á Fróðskapars... Les meira
-
28.10.2003
Nýggj hagtøl um gransking í FøroyumGranskingarráðið hevur tikið stig til at nýggj hagtøl verða gjørd um... Les meira
-
20.06.2003
Framtíðin er grundað á granskingStørri ágóði av tilfeinginum her á landi fæst við einum framskygdum og... Les meira
-
06.04.2003
5 nýggjar verkætlanirGranskingarráðið hevur játtað 3,4 mill. í stuðli til 5 nýggjar verkæ... Les meira


text:
DAGSSKRĮ LŲGTINGIŠ
Mikudagin 20. februar 2008, kl. 9.30
1. Atkvųšugreišsla um skrivligan fyrispurning nr. S-48/2007 til Helenu Dam į Neystabų, landsstżriskvinnu ķ lųgmįlum, frį Kįra P. Hųjgaard, lųgtingsmanni, višvķkjandi višgeršini av arbeišs- og uppihaldsloyvum hjį śtlendingum, iš eru giftir fųroyingum
2. Atkvųšugreišsla um skrivligan fyrispurning nr. S-49/2007 til Karsten Hansen, landsstżrismann, frį Kįra P. Hųjgaard, lųgtingsmanni, višvķkjandi Toll- og Skattstovu Fųroya - Eysturoyar og Noršoya ųkiš
3. Atkvųšugreišsla um skrivligan fyrispurning nr. S-50/2007 til Bjųrt Samuelsen, landsstżriskvinnu, frį Kįra P. Hųjgaard, lųgtingsmanni, višvķkjandi Noršskįlatunlinum
4. Munnligir fyrispurningar
5. 1. višgerš av tingmįli nr. 114/2007: Uppskot til lųgtingslóg um marknašarfųring
Mįliš veršur beint ķ vinnunevndina
6. 1. višgerš av tingmįli nr. 116/2007: Uppskot til eykajįttanarlųgtingslóg (broyting ķ lųgtingslóg um brįšfeingis jįttanarlóg fyri 2008)
Mįliš veršur beint ķ fķggjarnevndina
7. Framlųga


text:
Tað kemur fyri, at virki, sum hevur lærusáttmála við ein ella fleiri lærlingar, fer konkurs. Hvørji fyrilit eiga at verða tikin í slílkum føri? Yrkisútbúgvingarlógin ásetir í § 16 soleiðis (undirstrikingin er gjørd av Yrkisdeplinum): ”Verkliga læran fer fram á einum ella fleiri virkjum, ið eru góðkend sum lærupláss av viðkomandi yrkisnevnd, og hon er grundað á lærusáttmála millum lærling og viðkomandi virki. Broytast fyritreytirnar fyri áður givna góðkenning, hava lærupláss skyldu til at boða viðkomandi yrkisnevnd frá hesum.”
Hetta merkir, at tað sum høvuðsregla er skyldan hjá tí einstaka læruplássinum (virkinum) at boða frá, tá ið virkið t.d. fer konkurs og tær harvið grundleggjandi fyritreytirnar fyri einum lærusáttmála sostatt detta burtur.
Í § 39 í lógini er harumframt ásett (undirstrikingin gjørd av Yrkisdeplinum):
- um annar parturin ikki heldur skyldur sínar, kann hin parturin siga lærusáttmálan upp (stk. 1),
- um onkur týdningarmikil treyt fyri at gera lærusáttmálan er skeiv ella seinni dettur burtur, kann hin parturin siga sáttmálan upp (stk. 2),
- at uppsøgn eftir stk. 1 ella 2 skal fara fram innan ein mánaði eftir, at uppsigandi parturin hevur fingið kunnleika um viðurskiftini ella eftir vanligum sketni skuldi havt fingið kunnleika til viðurskiftini, sum uppsøgnin er grundað á (stk. 3).
Hetta merkir, at fer eitt virki (lærupláss) konkurs og tær harvið grundleggjandi fyritreytirnar fyri einum lærusáttmála detta burtur, samber stk. 2, kann læruplássið og/ella lærlingurin
boða frá hesum.
Legg til merkis, at fráboðanin frá tí, sum sendir inn uppsøgnina eftir stk. 2, skal verða okkum í hendi í seinasta lagi 1 mánaða eftir, at uppsigandi parturin hevur fingið kunnleika um viðurskiftini.
Í sambandi við uppsøgnina, sum skal verða skrivlig og undirskrivað, er tað av týdningi, at m.a. upplýsingarnar verða grundgivnar og sagt verður frá, frá hvørjum degi sáttmálin skal setast úr gildi.


text:
Billy Graham størsta ávirkan
USA: Billy Graham er tann núlivandi prædikumaðurin, sum hevur havt størst ávirkan á protestantiskar prestar í USA.
Í eini kanning, sum LifeWay Research gjørdi í november mánaði í fjør, vórðu protestantiskir prestar bidnir um at nevna teir tríggjar núlivandi prædikumenninar, sum høvdu havt størst ávirkan á teir. Billy Graham varð nevndur av 21%, sum er næstan tríggjar ferðir so nógv sum nummar tvey á listanum, Charles R. Swindoll.
Billy Graham, sum nú er 91 ára gamal, hevur prædikað evangeliið fyri meira enn 200 milliónum fólkum í 185 londum.
Kelda: Trúboðin.


text:
Lars Løkke Rasmussen má vera tann danski politikarin, sum hevur tættast bond við Føroyar. Konan, Sólrun Jákupsdóttir, er føroysk, og Lars Løkke hevur ofta verið í Føroyum í síni frítíð. Kanska konan eisini rættar tað, sum Lars Løkke hevur skrivað í rætting til TV2 News, tí at flaggdagur er sjálvandi ikki á ólavsøku, men 25. apríl.
Tað skapti ávíst rumbul, at Lars Løkke Rasmussen kravdi, at allir almennir danskir stovnar skuldu flagga á ólavssøku hvørt ár. Summi vildu ikki hava, at danir flaggaðu við føroyskum flaggi, ímeðan onnur hildu, at tað var meira hóskandi, um hetta varð gjørt 25. apríl, Flaggagin, og ikki á Ólavssøku.
Tey sum hildu tað, munnu nú skilja, hví Lars Løkke heldur vildi flagga á ólavssøku. Hann heldur eftir øllum at døma, at Flaggdagurin er tá.
Ella sigur hann bara, at ólavsøka er føroyskur flaggdagur í Danmark.


text:
Fyri eitt granskingarstað sum Fiskaaling er týdningarmikið at fáa samband við eitt nú lívfrøðislesandi, verkfrøðislesandi og onnur lesandi, og her er tað afturvendandi Jobmatch eitt gott høvi at koma í samband við tey lesandi. Eitt úrslit av hesum er, at alsamt fleiri við loknari útbúgving hava gjørt verkætlanir i samstarvi við Fiskaaling, og eru longu nú úti í vinnuni.
Fyri nógv lesandi innan serliga náttúruvísind, hevur Fiskaaling verið eitt áhugavert stað at tilogna sær royndir í lestartíðini. Tí venda lesandi sær við jøvnum millumbilum til Fiskaaling, tá tey í sambandi við lesnaðin skulu undir at gera verkætlanir av ymsum slagi. Her standa hurðarnar hjá Fiskaaling í mest møguligan mun opnar fyri tey lesandi at sleppa at royna seg.
Eins og fleiri undanfarin ár luttekur Fiskaaling á ársins Jobmach, har høvi er hjá lesandi at fáa samband við Fiskaaling, eins og tað er eitt gott høvi at fáa umrøtt møguligar verkætlanir og avtala sínamillum samstarv.
Fiskaaling er eitt alment partafelag, sum fevnir um virkisøkini gransking og menning, umframt ráðgeving og tænastur. Arbeiðið á Fiskaaling miðar beinleiðis ímóti at geva úrslit, ið kunnu brúkast í eini burðardyggari menning av verandi alivinnu. Harafturat verður arbeitt við verkætlanum, ið kunnu verða við at menna nýggjar vinnugreinar innan aling.
Granskingararbeiðið á Fiskaaling fevnir millum annað um kanningar í bakteriusamfeløgum á biofiltrunum, spjaðing av laksalús, rognkelsiskanningar, strongdarmátingar, góðska á alifiski, taraaling, umhvørviskanningar, og hvussu aliútgerð stendur seg á harðbalnum aliøkjum.
Fiskaaling veitir harafturat eina røð av tænastum til alivinnuna, herundir lúsateljingar, kanningar av rognkelsum, eins og heilsumetingar av laksi.
Í løtuni eru 14 granskarar heilt ella partvís starvssettir á Fiskaaling, eins og Fiskaaling luttekur í nógvum granskingarsamstørvum bæði í Føroyum og uttanlands.
Básurin í sambandi við Jobmatch 2017, sum fer fram millum jól og nýggjár – hósdagin 28. desember – er hesaferð staðsettur í forhøllini í Norðurlandahúsinum.


text:
Ein franskur ferðamaður varð funnin deyður í Sveinsgili tíðliga í morgun. Tveir menn vóru farnir til gongu í fjallalendinum í Íslandi, og ein var áhalsin og datt oman í eina á. Streymurin í ánni tók hann undir eitt fjall av ísi, og tað gekk illa at fáa mannin út aftur, hóast bjargingartænastan royndi síðani klokkan sjey um kvøldið í gjár.
Maðurin, sum var við deyða manninum á fjalli, megnaði at fáa telefonsamband og ringja til bjargingartænastuna, sum var á staðnum innanfyri ein tíma.
Ongin veit enn, hvør maðurin er, men arbeitt verður við málinum.
Kelda:


text:
Í Easy Livin’-vikuni í heyst kemur Ken Hensley at vitja føroyska ferðatilboðið Sólorku í Suðurspania. 31. oktober fáa gestirnir hjá Sólorku eitt serligt kvøld saman við fyrrverandi oddamanninum í Uriah Heep í pálmalundini í grannalagnum.
Ken Hensley, sum skrivaði bæði Easy Livin’ og nógv onnur hit, fer at greiða frá lívi og yrkisleið síni. Hann fer eisini at hava konsert. Hetta verður ein solo-framførsla, har Hensley syngur og spælir guitara og klaver - tey bæði ljóðførini, sum fjeppararnir kenna hann fyri.
Hugnaløtan 31. oktober varir í einar tveir tímar, og er eitt eksklusivt tiltak, sum bert er fyri sólorku-gestir.


text:
Amandine kaka
Arbeiðsháttur
Deil hvítan og blommuna og píska hvítan við sukuri og vatni so hvítin verður puffutur.
Tak síðan blommurnar og koyr 5 skeiðir av sukur í og píska til sukrið er smeltað. Blanda síðan saman við hvítanum, men ikki ov nógv. Lat tað vera passaliga puffut.
Koyr mjølið í blandingina og rør leystliga. Síðan blandar tú bakupulvurið og sitrónsaftina saman og koyrir tað í blandingina. Lat blandingina í ein hóskiliga stóran form og set inn í ovnin sum skal vera 180 stig.
Tá tað er bakað, tekur tú kakuna út og sker hana sundur í tvær helvtir og koyr syruppin á báðar síður og lat standa í tveir tímar, so syroppurin fer inn í kakuna.
Síðan gert tú róma, sum tú leggur í millum og omaná. Pyntar við smeltaðari sjokolátu.
Kóka blandingina og lat romsmakk í eftir smakki. Lat síðan standa og kølna.
TilfarTil kakuna
8 egg
1 kopp av sukur
3 súpiskeiðir av vatni
1 súpiskeið av bakipulvuri
1 súpiskeið av sitrónsaft
11 súpiskeiðir av mjøli
Syroppur
1 kopp av vatni
0,5 kop av sukuri
2 súpiskeiðir av kakao
Kremið
250 gram pískaðan róma
koyr kakao í eftir vild


text:
Góðu foreldur/avvarandi at næmingum í Nólsoyar skúla.
Niðanfyri er slóð til brot í Kringvarpinum:
http://kvf.fo/netvarp/uv/2015/03/07/ver-verdnarbrillunum-alla-slarmyrkingina
Niðanfyri er brot úr fráboðan frá MMR:
“Í hesum sambandi skal verða sagt frá, at dagurin er ikki frídagur hjá skúlunum. Mentamálaráðið hevur gjørt av, at 20. mars verður ikki lýstur sum frídagur í føroysku skúlunum.
Samstundis skal tó verða sagt frá, at um so er, at foreldur vilja, at teirra barn skal takast úr skúlanum henda dag, antin allan dagin ella lutvíst, so skal skúlin loyva hesum, tá foreldrini ella verji skrivliga hava vent sær til skúlan um hetta.”
(…brot endar)
Nú fer at verða tíð at endurnýggja mánaðarkortini.
Skipanin er tann sama, at foreldur mugu gjalda, og síðani geva/senda kvittan við upplýsingum um navn á næmingi og kontonummar, sum upphæddin skal flytast á.
Kvittan og upplýsingar skulu til Katrin Ellingsgaard í Mentamáladeildina í Tórshavnar kommunu.
Um tit keypa fyri ein mánað ella meira avgera tit. Til ber at keypa fram til 1. juli 2015.
e.s. Tá ið næmingur leggur mánaðarkortið til “terminalin” á Ternuni, sæst hvussu nógvar dagar goldið er fyri.
Enn ein góður leygardagsskúli.
Í dag var evnið: “Starahús”.
Við tøkk fyri í dag, ynskja vit næmingum og foreldrum gott vikuskiftið 🙂
Lærararnir í Nólsoyar skúla
Starahús!
Evnið ásett er til leygardagsskúlan 31. jan. ’15 er “Starahús”.
Gongur sum ætlað, verður Nólsoyar skúli prýddur við ymsum starahúsum – í ymsum litum 🙂
Vit fara eisini upp á gólv. “Revurin reyði” er skrivaður niðanfyri á hesi síðu.
Við ynskjum um góðan og læruríkan leygardagsskúla.
Ein revur kom rennandi gjøgnum lundina ein dag
tá sá hann ein ravn sita í einum træ.
Men revurin reyði gjøgnum lundina rennur.
Og revurin skjótt til merkis legði,
at ravnurin nakað í nevinum hevði.
At tað var kjøt, tað sá hann brátt,
og kjøt tað dámar einum revi so gott.
Nú revurin hugsar við sjálvum sær,
handan kjøtbitan skal eg hava frá tær.
Góðan dag frú Ravn, ein gleði tað er,
at eg skuldi fáa at hitta teg her.
Ein vakrari fugl eg aldri sá,
tí búni er floyal frá topp til tá.
Men hevði eg einaferð hoyrt teg sungið,
tað ljóð skuldi aldri frá mær gingið.
At syngja fyri tær fellur mær so lætt,
hann gapar og bitin úr nevinum datt.
Og revurin eftir bitanum sprakk,
hann gloymdi at siga frú Ravn mangatakk.
Av hesum ein og hvør læra skal,
ikki at trúgva eini smikrandi tungu for væl.
Góðu næmingar og foreldur/avvarandi!
Úr Nólsoyar skúla verður ynskt tykkum øllum eitt av Harranum signað nýggjár.
Fyrsti skúladagur í 2015 byrjar mánadagin 5. januar kl. 8:00!
Men 🙂 Sum vanligt eru næmingarnir vælkomnir niðan kl. 7:45 at njóta friðin og samveruna í bókasavninum og í matarhøllini.
Við bestu ynskjum um gott og læruríkt 2015!
Jákup av Skarði
Sum siðvenja er, verður farið í Nólsoyar kirkju seinasta skúladagin fyri jól.
Jólaguðstænasta í Nólsoy _ uppslag2014
Góðu næmingar og foreldur/avvarandi!
Tykkum kunnugt, er ætlanin at fara til Havnar í morgin (mikudagin 17. des. 2014).
Vit møta sum vant í skúlanum.
Kl. 08:20 verður farið til Havnar
kl. 09:15 eru vit boðin á Tjóðpallin at hyggja at leiki, ið frískúlin í Havn framførðir.
kl. 10:00 fara vit á Reyða kross – næmingarnir kunnu taka við sær kr. 30,- í part.
kl. 11:00 fara vit at skoyta
kl. 12:30 koma vit út aftur til Nólsoyar
…minnist til góðan matpakka/vatndunk og minnist til at lata tykkum í heit klæði. Havið í huga, at á skoytubreytini kann verða vátt 🙂
Góðu nólsoyingar!
Jólahaldið í skúlanum byrjar kl. 16 leygardagin 13/12.
Verið vælkomin 🙂


text:
Havstovan gjørt nýtt tól at máta hitan niðri við botn
Havstovan:
"Í nógv ár hevur Havstovan mátað hita og streym á leiðunum kring Føroyar. Hetta er mest fyri at kunna fylgja broytingunum í sjónum og síggja, hvørjar avleiðingar tær hava fyri fisk og annað livandi.
Okkara havøki hevur tó eisini stóran týdning fyri viðurskiftini í Arktis og heimshøvunum sum heild. Tí er stórur altjóða áhugi, og tað mesta av kanningunum er fíggjað av altjóða grunnum; í seinastuni sum partur av granskingarætlanini "NACLIM", ið er stuðlað av granskingargrunninum í ES: FP7.
Útgerðin til slíkar kanningar er dýr, og tí royna vit støðugt at finna nýggja tøkni, og nýliga hava vit gjørt eina rammu við ymsum tólum at seta niður á botn. Í rammuni er ein hitamátari, sum mátar hitan eina ferð um tíman og goymir úrslitið. Tá Magnus Heinason er í nánd, kann hann lesa hitamátingarnar við ljóði, sum verður sent upp frá rammuni. Ramman er gjørd í samstarvi við P/f NomaTek og átti at hildið í nógv ár, og battaríini, sum Fa. Pólar hevur bygt inn í rammuna, skuldu vart meiri enn 5 ár.
Ætlanin er at gera fleiri rammur at leggja út ymsastaðni. Fyrsta ramman varð sett út á 450 metra dýpi norðan fyri Føroyar í oktober, og vónandi fer hon at geva okkum nógv ár við hitamátingum í einum øki, har tann heiti Atlantssjógvurin møtir tí kalda Arktiska sjónum."
kelda: hav.fo


text:
Um Talgildu Føroyar
Verkætlanin Talgildu Føroyar arbeiðir við at menna eitt talgilt undirstøðukervi fyri Føroyum, soleiðis at tað verður lættari at samskifta við dátum fyri bæði borgarar og myndugleikar. Málið er at sleppa undan tvískrásetingum og manuellum mannagongdum. Fyri at røkka hetta málið er neyðugt at øll hava ein talgildan samleika, sum er samleikaprógv hjá hvørjum einstakum føroyingi á netinum. Talgildar tænastur skulu gerast fyri so at borgarar kunnu avgreiða síni viðurskifti talgilt. Saman við einum talgildum samleika, ber til at menna talgildar tænastur sum eru próvfastar, t.d. umsóknir, loyvir, atgongd til peningastovnar og kontraktir. Góðar talgildar tænastur krevja at myndugleikar og onnur samskifta trygt og talgilt, og til hetta endamálið skal eitt undirstøðukervi gerast, sum lætt og trygt kann seta upp sambond millum luttakarar á netinum. At enda má ein myndugleiki og lógarverk gerast rundanum hetta nýggja øki, so tað verður stýrt og skipað á besta hátt.
Síðani heildarætlanin varð løgd fram í Norðurlandahúsinum á sumri í 2015 er nógv hent, og tí er heimasíðan eisini umløgd til at snúgva seg um menningina av verkætlanini í høvuðsheitum.
Teir fýra grundleggjandi tættirnar í Talgildu Føroyum eru:
- Talgildar Tænastur: Tilmæli um ein felags portal, sum skal tryggja, at borgarar og vinna skjótt og einfalt kunnu gagnnýta almennar og vinnuligar tænastur.
- Talgildur Samleiki: Ein loysn fyri eitt trygt login og eina talgilda undirskrift, ið hóskar til føroyska samfelagið.
- Heldin: Tilmæli um tryggan dátuflutning, sum gera, at øll kunnu gagnnýta somu grundskráir, og upplýsingar bara skulu latast eina ferð.
- Myndugleiki og bygnaður: Tilmæli um skipan av bygnað til verksetan av talgildingarátøkunum. Og tilmæli um framtíðar bygnað til menning og rakstur av Talgildu Føroyum.


text:
Ávegis kunning um umbygging
Arbeiðið gongur eftir ætlanini, men er eitt sindur seinkað í mun til upprunaligu tíðarætlanina.
Tað er serliga arbeiðið við kloakkini, sum hevur tikið longur tíð enn upprunaliga mett. Neyðugt hevur verið at grava upp alt økið aftanfyri gamla Herbergið, og øll rør eru løgd av nýggjum. So nú hava vit trygd fyri at kloakkviðurskiftini eru í lagi, bæði hjá okkum og hjá grannunum.
Komandi vikurnar verða berandi stál dragarar settir upp, og stoypiarbeiðið gjørt liðugt. Brandmúrurin inn til grannarnar styrktur. Og skaktin til lyftuna verður gjørdur. Gólvið inni í salinum skal planerast. Nú verður eisini farið í gongd við at leggja nýtt tak á.
Tá februar mánaði er av, fara vit veruliga at síggja at byggingin tekur skap.
Tekningarnar og innrættingin er bert broytt smávegis. Eftir vegleiðing frá arkitektunum, er støða tikin til litir. Gólvið verður gráligt, í inngongdini vera flísar og í salinum og restini av húsinum verður linoleum. Veggirnir verða heilt ljósir. Í køkinum og á wc’unum verður gólvið vinyl og liturin reyður. Køkselementini eru hvít, og annars eru hvítvørurnar av stáli.
Talan verður um 2 bygningar, sum verða samanbundnir, og tí fer býarmyndin at broytast eitt sindur. Tankin er, at gamla herbergið framhaldandi skal líkjast einum “vanligum timuburhúsi”. Eitt glaspartí har høvuðsinngongdin verður millum bygningarnar ger at bygningarnir sýnast meira nýtímans. Síðan móti N. Winthersgøtu fær eina meira modernaða fasadu, við ein stórum vindeyga í ungdómssalinum – við góðum útsýni niðan í Grasagarð. Tilfarið verður sinusplátur og grundin granitplátur. Út móti Tórsgøtu verður øll síðan klødd við liggjandi granitplátum. Liturin verður gráur, og takið svart.
Sum kunnugt, er tað FEAS sum stendur fyri og hevur ábyrgd av byggingini. Sum nú er, verður mett at arbeiðið verður liðugt fyrst í september 2013. Og fyribils arbeiða vit fram ímóti at vígslan verður í vikuskiftinunum 21.-22. september 2013.
Bygginevndin, 27. januar 2013


text:
Tíð: Fríggjadag kl. 9.00 - 12.00
Stað: í stovuni hjá
Undirvísari: Maria á Lakjuni Simonsen FO
Bæði afrikanskt blomstur og ommupunturin hóska seg til nógv ymiskt, m.a. teppir, pútur, taskur.
Afrikanskt blomstur verður harafturat nýtt til bamsur av ymiskum slag, sum Heidi Bears sniðgevur.
Á verkstovuni kanst tú velja at hekkla annan ella báðar puntarnar.
Verkstova er fyri øll og nýbyrjað.
At hava við:
3 ella 4 ymiskir litir av tógvi og hekklinál sum hóskar til.
Tað verður tosað á føroyskum, donskum og enskum eftir tørvi.


text:
Vertur er Rógvi Joensen. Vit hoyra Rógva lesa Jóh. 1, 1: “Í upphavi var Orðið, og Orðið var hjá Gudi, og Orðið var Gud.” Hugleitt verður út frá hesum skriftbroti, m.a. um at luta Orðið út í heimin – og støðu okkara í mun til Gud og Orð Hansara, ið er kraft Guds, hvørjum tí til frelsu, sum trýr á Jesus. Tá eru vit rein í Honum, sum Gud reisti upp frá hinum deyðu.
Vertur: Rógvi Joensen. Teknikari: Jógvan Dam Hansen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
U21 landsliðsleikari nýggjan sáttmála við KÍ
KÍ hevur í dag gjørt nýggjan 2-ára sáttmála við U21 landsliðsleikara.
Talan er um 18 ára gamla verjuleikaran Ólav Niclassen. Ólavur fekk sínar fyrstu minuttir á besta liðnum í fjør og í ár hevur hann fingið størri leiklut við meiri spælitíð. M.a. var hann millum teir mest eyðsýndu á KÍ liðnum, sum í gjár spældi 2-2 javnleik í Runavík.
-Eg valdi at skriva undir við KÍ, fyrst og fremst tí eg trívist sera væl í felagnum og havi tað sera gott her. Eg eri jú uppvaksin í KÍ, so tað var mest sum ein sjálvfylgja at skriva undir. Eg eri sera stoltur og glaður fyri, at kunna umboða barndómsfelagið,segði Ólavur Niclassen eftir at sáttmálin var undirskrivaður.
Í síðstu viku fekk Ólavur debut á U21 landsliðnum, sum spældi ímóti Litava. Ólavur er skrásettur fyri 11 landskappingardystir í Effodeildini og merkisvert er, at hann enn ongantíð hevur roynt at tapt ein dyst. Sáttmálin er galdandi fram til og við kappingarárið 2019.


text:
Á ráðstevnu á Christiansborg í dag, legði SAS-stjóri dýran við, at hansara felag ikki er úti upp á at troka Atlantic Airways av vøllinum í Føroyum. Tað uppáhaldið hevur stjórin í Atlantic Airways ilt við at taka fyri fult.
– Vit eru ikki farin til Føroya fyri at kannibaliserað flogvinnuna har, men fyri at stimbra marknaðin, so talið av flúgvandi økist. Og har er pláss fyri tveimum operatørum á keypmannahavnarleiðini.
Tað segði Lars Wigelstorp Andersen, stjóri í Public Affairs and Infrastructure hjá SAS, á ráðstevnu – ella hoyring, sum tað formliga nevnist – um loftferðslu í útjaðarum á Christiansborg í dag.
Hann legði eisini dent á, at SAS ikki selur neyvt somu vøru sum Atlantic Airways.
Men at SAS ikki ætlar harða kapping, tekur Jóhanna á Bergi, stjóri í Atlantic Airways, ikki fyri fult.
– Um tað ikki er fyri at vinna eina kapping, hví marknaðarføra tey seg so so ógvusliga, sum tey gera, spyr hon.
Fleiri fara at flúgva
Hon sær fyri sær ein harðan dyst, men gevur tó danska SAS-stjóranum rætt í, at nýggja kappingin helst fer at hava ein stimbrandi virknað á ferðafólktalið.
– Tað verður hørð kapping, men eg vænti eisini øking í samlaða talinum av ferðandi, sigur Jóhanna á Bergi.
Tað var Tjóðveldi á Fólkatingi umboðað av Magna Arge, fólkatingslimi, ið skipaði fyri ráðstevnuni í dag. Hon hevði heitið “Luftfarten og udkanten – et perfekt match eller et nødvendigt onde?”, og nógvar áhugaverdar framløgur vóru á skránni.
Onkrar av hesum fer 14. september at tríva í næstu dagarnar.


text:
At ganga fjallatúrar í føroysku náttúruni er vorðin ein vaksandi ítrótt, bæði hjá føroyingum og útlendskum gestum, ið vitja okkara fagra land.
At ganga fjallatúrar er eisini ein sunnur háttur at røra sítt likam og at tváa sína sál.
Gongutúrar í náttúrini kunnu gerast í einsemi ella í bólki – men tað valdast, hvaðar ein ætlar, og hvussu høg mál ein setur sær sjálvum ella hópinum.
Tí er tað ikki heilt vandaleyst at ferðast í føroysku náttúruni. Avbjóðingarnar kunnu vera smáar og vandaleysar eins og stórar og lívshættisligar. Tí eru orð sum: fyrireiking, fyrivarni og persónlig trygd lyklaorð undan hvørjari fráferð.
Her er tað at www.hiking.fo skal vísa tær á slóðina.
Heimabeiti vil eisini ynskja hiking.fo og Póli góða eydnu við tiltakinum, sum eisini fevnur um heimabeiti.fo.


text:
Kvinnurnar akkurát ov stuttar
Kvinnur30-08-2014 - Jónfinn Petursson
Kvinnur, steypafinalan: HB - KÍ 0-1
Hóast KÍ hevði stórsta partin av spælinum, komu vit til teir stórstu møguleikarnar. Tíverri var stongin fyri tá Heidi ímóti dystarenda kom einsamøll móti Rannvu. Heppnið var við gestunum løtu seinni og tí nápaðu klaksvíkskvinnur steypið frá okkum.
Hóast talan var um ein sera einstáttaðan og linnligan dyst, var nerva og spenningur í fram til tað allar síðsta. KÍ hevði bóltin mest, meðan vit royndu okkum við snarálopum.
Heidi var ein støðug hóttan móti KÍ-verjuni og miðskeiðis í fyrra hálvleiki var um reppið at mál kom. Eftir eitt av fleiri raidum kom Heidi leys móti Rannvu, men í fyrsta umfari bjargaði Rannvá og uppfylgjarin varð skotin í síðuneti.
KÍ royndi seg við fleiri langskotum men Nina stóð væl og vardi fyri. Maria K. Olsen var fyrst á einum góðum innleggi og snýtti Ninu, men tíbetur var stongin fyri.
Leikgongdin var hin sama í seinna hálvleiki, men fyrstu løtuna royndu vit at herja á, eitt sindur. Rannvá royndi seg við sera góðum frísparki sum tó brast á tvørstongina og út.
Heidi rann seg í tvær sera góðar støður, men í seinasta møguleikanum gjørdu hon alt rætt uttan at fáa bóltin í mál. Skotið brast á tvørstongina.
Eisini Rannvá Andreasen kom í góða støðu, men í síðstu løtu kom Bjørt fyri og blokkeraði til horna.
Eitt mál kom tó. Tveir minuttir inni í yvirtíðini verður ein bóltur sendur inn í brotsteigin. Endin er at Hervør Olsen snittar bóltin við høvdinum í málið.
Okkara gentur gjørdu góðan figur av sær og stóðu væl allan dystin. Tó, mugu vit bara enn einaferð staðfesta, at royndirnar hjá KÍ bóru á mál.
Vit ynskja KÍ hjartaliga til lukku við steypinum. Okkara kvinnur skulu bara herja á aftur.
-
Koyr á, HB!
HAGTØLINI
Kvinnur, steypafinalan leygardagin 30. august 2014 kl. 16:15 á Tórsvølli
HB - KÍ 0-1 (0-0)
0-1 Hervør Olsen 92'
Liðið: Nina Davidsen - Sára Samuelsen, Milja R. Simonsen, Heidi Sevdal (liðsk.), Lív F. Arge, Eilin Hansen, Elin Maria Isaksen, Hildur Egilsdóttir, Bjørt Magnussen, Rannvá Mortensen og Liljan av Fløtum Petersen
Óbrúktir eykaleikarar: Annika Dam, Emma Stórá, Edith Samuelsen, Anitha Mortensen, Magna Tórðardóttir, Sólrun Thomasen og Rebekka Benbakoura
Á beinkinum: Allan Dybczak, Ríkin N. Djurhuus, Eilif Petersen, Poula Andreasen og Kristina Jakobsen
Dagsins leikari: Heidi Sevdal (red.)
Gult kort: Heidi Sevdal og Elin Maria Isaksen
Dómari: Elsa Andreasen
Hjálpardómarar: Jan Hermansen og Rani A. Skaalum
Myndir: Rakul Hansen


text:
Stór ósemja millum donsku kommunurnar um útjavning
Kommunurnar í Danmark kunnu ikki semjast um, hvussu nýggja skipanin fyri útjavning teirra millum skal verða. Tískil tekur danska kommunufelagið (KL) seg nú úr nevndini, sum stjórnin hevur sett at hyggja at eini broyting av kommunalu útjavningini. Tað upplýsir KL-formaðurin fyri Ritzau.
- Hetta er eitt mál, sum vit ongantíð verða samd um, sigur hann.
Kommunala útjavningin er tann skipanin, sum býtir pengar millum kommunurnar eftir samansetingini av fólkatalinum og skattagrundarlagnum.
Men kommunurnar eru langt frá samdar um, hvør ið fær ov lítið og ov nógv.
Tildømis hava kommunur í Norðurjútlandi víst á, at tær eru snýttar fyri miljónir av krónum, tí útjavningin ikki tekur hædd fyri útbúgvingarstøðinum hjá útlendingum.
Tildømis er tað ikki rímiligt, halda hesar kommunurnar, at ein høgt útbúgvin útlendingur í Gentofte útloysir sama tilskot í útjavningarskipanini sum ein ófaklærdur útlendingur í Hjørring.
34 kommunur í høvuðsstaðarumráðnum er loddrætt ósamdar og hava sent eitt bræv til Fólkatingið, har tær gera vart við síni sjónarmið á hesum øki.
Standa langt frá hvør øðrum
Kommunurnar standa sostatt langt frá hvør øðrum, og hetta ger tað ómøguligt hjá KL at navigera í, sigur Kurt Houlberg, professari í kommunubúskapi, við Ritzau:
- Onki nýtt er í, at áhugamótsetningar eru millum kommunurnar, men kanska er meira upp á spæl hjá KL, nú ósemjan er størri enn fyrr.
- Kanska er tað eisini ein størri vanda fyri KL, um tey ikki verða tikin til inntøku fyri hjálpa til við eini ella aðrari broyting av útjavningarskipanini, sigur hann.
Stjórnin hevur áður boðað frá, at arbeitt verður við eini broyting av útjavningarskipanini í 2019.
Men tað verður sambært Kurt Houlberg ómøguligt at finna eina loysn, allar 98 kommunurnar verða nøgdar við.
- Komið verður ongantíð fram til eina skipan, sum allar kommunur halda vera rættvísa. Hetta er ein spurningur, sum fer at verða viðgjørdur í æviga tíð, sigur hann.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
Tað er rætt, at bankin ikki altíð hevur tikið kostnað fyri umsiting av kontum. Kortini er støðan tann, at bankin á hvørjum ári hevur stórar útreiðslur í sambandi við umsiting av kontum. Vit ynskja framhaldandi at kunna veita kundum okkara kappingarførar prísir og góð tilboð, og tí er kontugjaldið ásett.
Teir kundar, ið brúka bankan mest, sleppa undan at gjalda kontugjald. Tískil kanst tú sleppa undan at gjalda kontugjald, um tú savnar tíni viðurskifti hjá okkum, ella um tú longu ert fevnd/ur av hesum kundabólkum:
- Kundar, ið eru føddir áðrenn 1. januar 1945
- Allir kundar undir 29 ár. Hetta fevnir m.a. um kundarnar í fyrimunarskipanunum NordikBørn (0-12 ár), NordikUng (13-18 ár) og NordikSolo (18-28 ár)
- Nordik360 kundar
- Kundar, ið bert hava lønarkontur og/ella pensjónskontur í bankanum
- Kundar, ið hava minst 100.000 kr. í samlaðum fíggjarviðurskiftum (ein samanlegging av lánum, samansparingum o.ø.).


text:
Havstovan hevur almannakunngjørt úrslitið av fyrra parti av árligu yvirlitstrolingini hjá Magnusi Heinasyni á føroyska landgrunninum. 52 av tilsamans 100 hálum vórðu tikin.
- Tað var meira enn dupult so nógv at fáa av toski, hýsu og upsa í mun til sama túr í fjør og hetta komst ikki bert av einstøkum frágera góðum hálum, skrivar Havstovan á heimasíðu síni.
Magnus Heinason byrjaðu túrin 23. februar eystanfyri á Sandoyar/Suðuroyarbanka. Vegna tøkniligar trupulleikar við imponatorskipanini (skipanin, har fiskur verður skrásettur) og eisini vegna illveður var Magnus Heinason fleiri ferðir inni á Havnini fyrstu vikuna.
- Vit landaðu í hesum sambandi týsdagin 28. mars í Havn. Vegna vind av norði, landnyrðingi, eystri og landsynningi tóku vit hál vestanfyri og síðan norðanfyri meginpartin av tíðini. Vit landaðu longu týsmorgunin 7. mars í Havn – hetta fyri at tíð kundi vera til at umvæla eitt rør á Magnusi Heinasyni. Tilsamans vóru 52 hál tikin og ikki var neyðugt at taka nakað hál umaftur, skrivar Havstovan.
Meira um úrslitið av yvirlitstrolingini kann lesast HER


text:
Eins og undanfarin ár fylgir Havstovan við, hvussu gróðurin er á Landgrunninum. Hvørja viku tekur Lívfiskastøðin í Skopun royndir í Skopunarfirði, sum Havstovan síðani kannar.
Gróðurin, plantuæti, er fyrsti liður í føðiketuni, og er harvið grundarlagið undir øllum lívi í sjónum. Av tí at plantuæti fær orkuna úr sólarljósinum, er næstan allur gróðurin í sjónum á okkara leiðum um várið og summarið. Og nú komið er út í mai, er várgróðurin rættiliga farin í gongd.
Tá gróðurin er byrjaður, fer djóraæti av álvara at gýta. Fiskalarvur frá várinum eru smáar hesa ársins tíð, og klára tí einans at taka smátt djóraæti. Tá nógvur várgróður er, eru góð líkindi fyri, at fiskalarvurnar fáa nóg mikið av føði, og at tilgongdin til fiskastovnarnar verður góð.
Tað er ógvuliga ymiskt frá einum ári til annað, nær gróðurin av plantuæti á Landgrunninum um várarnar byrjar. Í ár er hann byrjaður tíðliga.
Til ber at fylgja gongdini í gróðurinum á Landgrunninum her.


text:
Útnorðurráðið
Útnorðurráðið helt temaráðstevnu um mat, sum varð hildin í Skálavík á Sandoy, dagarnar 20.-24. januar. Har snúði umrøðan seg m.a. um forðingar í sambandi við innflutning av matvøru millum londini, t.e. Føroyja, Grønlands og Íslands. Eisini var fundast um Hoyvíkssáttmálan, sum er fríhandilssáttmáli millum Føroya og Íslands. Úr Íslandi komu tingmenn Íslandsdeildar hjá Útnorðurráðnum, Unnur Brá Konráðsdóttir, formaður Íslandsdeildar og formaður í Útnorðurráðnum, Katrín Jakobsdóttir, Oddný G. Hauksdóttir, tingmenn úr Føroyum og Grønlandi, og harumframt embætismenn og gestir. Í Útnorðurráðnum sita 18 tingfólk, seks frá hvørjum landi.


text:
HB vælumboðað á A-landsliðnum
1. lið27-05-2013 - Jónfinn Petursson
Á tíðindafundi í FSF-húsinum sunnukvøldið almannakunngjørdi Lars Olsen, landsliðsvenjari, nøvnini á teimum 22 leikarunum, ið eru úttiknir til komandi HM-undankappingardystirnar.
Báðir dystirnir verða leiktir á útivølli. Tann fyrri móti Írlandi fríggjakvøldið 7. juni og tann seinni móti Svøríki týskvøldið 11. juni.
Fyri okkum er tað stuttligt at staðfesta, at pláss er fyri sjey av okkara leikarum. Heini Vatnsdal er innkallaður fyri fyrstu ferð, og nú er aftur pláss til bæði Jóhan Troest Davidsen og Christian R. Mouritsen.
Eisini er áhugavert at staðfesta, at báðir okkara ungu frálíku málverjar, Teitur M. Gestsson og Hans Jørgensen, hava fingið landsliðsboð. Harumframt kunnu vit so eisini fegnast um, at Gunnar Nielsen og Hallur Hansson eru fastir fúsir til teir fyrstu 11 hjá A-landsliðnum.
Í fyrsta dystinum móti Írlandi eru tó bæði Fróði og Hallur leikbannaðir, so helst sleppa vit at síggja Heina í maskinrúminum mitt á miðjuni.
Teir, ið eru úttiknir, eru hesir:
Málverjar:
Gunnar Nielsen, Silkeborg IF (DK)
Hans Jørgensen, HB
Teitur M. Gestsson, HB
Verjuleikarar:
Rógvi Baldvinsson, Bryne BK (NOR)
Atli Gregersen, Víkingur
Jóhan Troest Davidsen, HB
Viljormur Davidsen, FC Fredericia (DK)
Pól Jóhannus Jústinussen, NSÍ
Ari Mohr Jónsson, Silkeborg IF (DK)
Jónas Tór Næs, Valur (ÍS)
Jónhard Frederiksberg, NSÍ
Miðvallarar:
Fróði Benjaminsen, HB
Hallur Hansson, AaB Ålborg (DK)
Heini Vatnsdal, HB
Atli Danielsen, KÍ
Súni Olsen, B36
Christian Lamhauge Holst, Silkeborg IF (DK)
Hans Pauli Samuelsen, EB/Streymur
Framherjar:
Christian R. Mouritsen, HB
Símun Samuelsen, HB
Jóan Símun Edmundsson, Viking Stavanger (NOR)
Páll Klettskarð, KÍ
Vit gleðast um stóru fjøldina av HB-leikarum á landsliðnum og ynskja okkara og øllum hinum úttiknu hjartaliga til lukku og bestu eyðnu við komandi landsdystunum.


text:
Tíðindaskriv frá MBF:
Parkeringspláss, sum eru merkt við mynd av fólki í rullistóli, eru einans ætlað fólki, ið bera brek. Treytin fyri at nýta hesi parkeringspláss er, at ein í bilinum hevur parkeringskort at leggja sjónligt í forrútinum í bilinum, tá ið parkerað verður.
Longu 1. mars 2015 fóru gomlu avlamisskeltini úr gildi, og tí skulu øll, sum hava gamla avlamisskeltið, søkja um nýtt parkeringskort. Um gamla avlamiskortið verður nýtt, skal førarin rokna við at fáa parkeringsbót.
Umsóknaroyðublað liggur á heimasíðuni mbf.fo undir savn/oyðubløð og skulu sendast til MBF við telduposti ella sum vanligur postur.
Parkeringskortið, sum MBF gevur út fyri Akstovuna, kann eisini nýtast í Danmark og øðrum ES londum.


text:
LÓGARUPPSKOT: Broytingarnar í barsilslógini verða væl móttiknar í størsta almenna fakfelagnum, men privatu arbeiðsgevararnir vilja onga broyting. Starvsmannafelagið mælir til, at fult pensjónsgjald verður lagt oman á barsilsútgjaldið
Vit fegnast um, at tíðin við barsilsgjaldi verður longd við tveimum vikum. Hetta er eitt framtig á leiðini at tryggja smábarnafamiljum góð kor, samstundis sum foreldrini kunnu varðveita sambandið við arbeiðsmarknaðin, sigur felagið í hoyringsskrivi til ætlaðu broytingarnar í lógini um barsilsfarloyvi.
Samstundis sigur felagið seg vóna, at tað ikki gongur long tíð afturat til málið verður rokkið, um at barsilsskeiðið skal vera 52 vikur í Føroyum.
Barsilsfarloyvið eftir nýggja uppskotinum verður í alt 46 vikur, har 14 tær fyrstu vikunar eru markaðar mammuni, 4 vikur eru markaðar pápanum, og tær seinastu 28 vikurnar kunnu foreldrini býta sínámillum.
Tað er Samferðslumálaráðið, sum vara av lógaruppskotinum, sum hevur verið til hoyringar hjá ymsum pørtum.
Fult eftirlønargjald
Samstundis er ætlanin at broyta útgjaldið, so eftirlønargjaldið ikki verður drigið frá áðrenn útgjald, men lagt afturat útroknaða barsilsgjaldinum.
Eftir uppskotinum skulu øll fáa eftirlønargjald lagt oman á útgjaldið, men eftirlønargjaldið skal vera í samsvari við lógina um eftirløn. Tað merkir, at eftirløngargjaldið í 2017 er 4 prosent og veksur upp í 15 prosent í 2029.
Starvmannafelagið heldur tað verða ein stóran bata, at leggja eftirlønargjaldið omaná, men mælir til, at útrokningin av eftirlønargjaldinum byggir á ta eftirlønaravtalu, sum er galdandi í sáttmálunum. Hjá limum í Starvmannafelagnum er pensjónsgjaldið 15 prosent.
Eggja pápum at taka farloyvi
Felagið heldur, at ein skipan, har limirnir framvegis fáa 15 prosent í eftirlønargjaldi, kann eggja til, at fleiri pápar taka barnsburðarfarloyvi. Mennirnir hava mangan hægri inntøku enn kvinnurnar og velja familjurnar tí, at kvinnan skal vera heima sum longst; nakað, sum hongur saman við, at barsilsskipanin hevur eitt útgjaldsloft á 25.000 kr. um mánaðin.
Samumtikið metir Starvsmannafelagið, at tilmælið frá felagnum verður eitt framstig, sæð frá einum javnstøðusjónarmiði, og til gagns fyri eina barsilsskipan, har spurningurin hvat ið er best fyri børnini og familjuna, og í minni mun fíggjarligar umstøður, verða avgerandi.
Arbeiðsgevarar ynskja onga broyting
Føroya Arbeiðsgevarafelag heldur í fyrsta lagi, at barsilsfarloyvi ikki skal leingjast, tí tað tekur fólk av arbeiðsmarknaðinum.
- Tað tykist løgið, at landsstýrið tekur fólk av arbeiðsmarknaðinum í eini tíð, har tað í forvegin er trupult at finna tøka arbeiðsmegi til at loysa uppgávurnar á arbeiðsmarknaðinum, skrivar Føroya Arbeiðsgevarafelag.
Harafturat fremur uppskotið ikki javnstøðuna á arbeiðsmarknaðinum, siga arbeiðsgevararnir.
- Um vit vilja tað ella ikki, so er tað ein sannroynd, at tað eru kvinnurnar, sum taka meginpartin av barnsburðarfarloyvinum, og við hesum vera tær uppaftur longri av arbeiðsmarknaðinum, hvørja ferð tær eiga eitt barn, skrivar Føroya Arbeiðsgevarafelag.


text:
(Seinast broytt 16/8-16)
Niðanfyri eru leiðreglur fyri Nólsoyar skúla.
Leiðreglur skúlans eiga at verða lisnar við jøvnum millumbili, at næmingar, foreldur/avvarandi og lærarar kenna seg aftur í ásetingunum.
Næmingar eru vælkomnir í skúlan kl. 7:45. Løtuna kl. 7:45 til 8:00 hava næmingarnir atgongd til bókasavnið, talv, borðtennis og sum oftast venjingar í fimleikahøllini.
Í Nólsoyar skúla lata vit okkum úr uttandura-skónum. Men havi í huga, at gólvið er kalt og tí verður mælt til at nýta inniskógvar. Næmingar hava allir skógvarúm úti í durinum.
Eru líkindi til tess, verður onkuntíð farið túr í Nólsoy og onkuntíð verður farið av oynni. Tí er alneyðugt, at næmingar eru klæddir eftir veðrinum – hetta er sjálvsagt eisini galdandi í mun til hvussu næmingur kann luttaka í fríkorterum uttandura.
Í samband við klæði er eisini vert at hava í huga, at næmingar hava møguleika at skifta í ítróttarklæði undan ítróttartíma. Eftir ítróttartíman fara næmingar undir brúsu og hava teir tí tørv á handklæði og sápu heimanífrá.
Einar 8-10 ferðir í hvørjum skúlaárið verður farið til Havnar at svimja. Gingið verður niðan á Tórsbreyt, har vit renna runt einar 3-5 ferðir. Síðani verður svomið og gingið oman aftur á Bursatanga. Her er neyðugt at hava í huga hóskandi klæði, matpakka og vatndunk.
Vit hava í huga góðan atburð og vanligan fólkaskikk – samstundis sum vit ofta umrøða SSP og samskiftið í orðum og atburði.
Nólsoyar skúli nýtir FirstClass til samskiftið. Nólsoyar skúli nýtir ikki FaceBook – tó hevur okkurt tiltak verið slóða frá FaceBook til heimasíðu skúlans.
Broytt 23/5-2017: Næmingarnir nýta ikki fartelefon í skúlatíð. Hevur næmingur fartelefon við, verður hon latin læraranum. Fartelefonin liggur síðani á lærarastovuni og fær næmingurin hana aftur, tá ið skúladagurin endar.
(Gamal ásetingin: Næmingum er loyvt at hava fartelefon við í skúlan. Fartelefonin skal ikki órógva undirvísing og fríkorter. Verður mett, at fartelefonin hevur órógvað, verður hon løgd til fyrstalæraran og foreldrini kunnu síðani heinta fartelefonina í skúlanum í skrivstovutíð.)
Tímatalvan
Vanligur skúladagur er eftir hesum leisti:
07:45 Vælkomin í skúlan
08:00 Undirvísing
09:00 Lesiløta
09:20 Morgunløta
09:30 Matarsteðgur
09:45 Fríkorter
10:00 Undirvísing
11:30 Fríkorter
11:45 Undirvísing
12:30 Til hús
Skipan:
Yngri bólkur fevnur um 1.-3. fl.
Eldri bólkur fevnur um 4.-7. fl.
Tó eru ymsar aðrar bólkingar og einsæris arbeiði, alt eftir tí næmingurin arbeiðir við.
Morgunløtan:
Í morgunløtuni syngja vit fyrst ein sálm. Síðani verður biðið faðirvár, áðrenn vit syngja tveir sangir afturat – annar er føroyskur og hin er útlendskur.
Morgunløtan verður eisini nýtt til prát og til felags boð.
Av og á syngja vit norðurlendsku tjóðsangirnar og fara eisini upp á gólv.
Matarsteðgurin:
Nólsoyar skúli er millum fáu føroysku skúlarnar, ið hevur matarhøli. Næmingar sita saman við garðvakt og eta matpakka. Næmingarnir hava kuldaskáp til matpakkarnar. Ásetingin fyri matpakkan er at einki søtmeti er, eins og næmingunum ikki er loyvt at hava sodavatn við í skúla. Afturvið matpakkanum kunnu næmingarnir fáa sær reint og kalt vatn.
Fríkorter:
Flestu fríkorterini eru uttandura – saman við garðvakt. Vit hava gott “hálv-tak”, har næmingarnir kunnu takast við ymiskt – tó ikki bóltspæl. Í skúlagarðinum er hondbóltsvøllur og næmingarnir kunnu eisini nýta bóltar, stúltur, hoppiband og aðrar leikur.
Lesiløtan:
Hvønn dag, finna næmingarnir sær friðaligt pláss at lesa – og loggbók verður skrivað áðrenn morgunløtuna. Tá ið næmingur er liðugur at lesa eina bók, verður onkunsvegna tikið samanum, áðrenn næmingur (saman við flokslærara) velur sær nýggja bók til lesiløtu. Einar tvær bøkur um árið, skulu leggjast fram fyri hinum næmingunum – t.d. í morgunløtuni.
Er næmingur, ið krevur sera góðan frið í lesiløtuni, er møguleiki at nýta oyrnavernd – ið allir næmingar hava liggjandi í skápi sínum á ganginum.
Frítíðarskúlin:
Næmingarnir í 1.-3. flokki hava atgongd til frítíðarskúlan. Flestu dagarnar verða øll fylgd oman úr skúlanum av einum starvsfólki á Látrinum. Enda 1. og 2. flokkur skúladagin fyrr, verða tey heintað, meðan hini ganga oman sjálv.
Alis- og evnafrøði:
Í samstarvi við skúlan á Velbastað, hittast næmingar av Velbastað og úr Nólsoy, til undirvísing í alis- og evnafrøði. Í løtuni er undirvísingin í Eysturskúlanum eftir døgurða mánadag.
Leygardagsskúli og jólahald
Í hvørjum skúlaárið verður lagt upp til tveir leygardagsskúlar, har næmingar og foreldur luttaka.
Ein leygardagsskúli er í hvørjari skúlahálvu. Fyrri er í oktober og seinni í januar/februar.
Hugsanin við leygardagsskúlunum er millum annað at byggja samstarv millum heim og skúla. Hetta er týdningarmikil partur í hugsavnan skúlans at næmingar trívast í skúladegnum.
Jólahald verður lagt seinasta leygardagin fyri jólafrítíðina.
Fyri hesar tríggjar arbeiðsdagar, verða tríggir frídagar lagdir til vetrarfrí – helst í somu viku sum føstulávintsmánadagur er.
Fermingarfyrireiking:
Enn verða næmingar, ið skulu fermast, undirvístir í Nólsoy. Fermingin er á vári í Nólsoyar kirkjum.
Samstarv við kirkjuna:
Nólsoyar skúli ynskir samstarv við kirkjuna. Tess vegna verða bæði jóla- og summarguðstænasta skipaðar – lutvíst í samstarvi við Látrið.
Samstarv við Látrið:
Látrið og Nólsoyar skúli hava bygt upp samstarv um hesi tiltøk: Rennidag, SSP og skúlabólk.
SSS-samstarvið:
Smáu skúlarnir í Suðurstreymi – skúlin í Kaldbak, skúlin á Velbastað og Nólsoyar skúli hava skipað samstarv (stytt SSS). Samstarv okkara umfatar rennidag, ítróttardag og fiskitúr við Westward Ho. Rennidagurin er fyrst í skúlaárinum og ítróttardagurin er nakað fyri summarfrítíðina. Skúlarnir skiftast um at fyrireika tiltøkini, soleiðis at næmingarnir lærara at kenna hvønn annan, skúlan hjá hvørjum øðrum og ymsu bygdirnar.
Fiskitúrurin við Westward Ho, er tiltak fyri 6. fl. í Tórshavnar kommunu. Hetta er eisini ein fiskikapping, men fyri okkum í SSS, verður størri dentur lagdur á at fara á flot í felag.
Í ætlanum fyri samstarv frameftir, er at lýsa ymsu bygdirnar, at skipa læraratiltøk og at arbeiða fram móti øðrum næmingatiltøkum – nevnt hevur verið at skipa eitthvørt um bøkur (lesiring, framløgur ella annað).


text:
“Mamma! Vit hava fingið fulla spann! Og vit mundu fingið eitt monstur, tráðan bognaði, og Rúnar mátti koma at halda, OG Mattias! Men so slitnaði. Men hygg! Kanst tú gera okkum flak?”
Eg hugdi niður í hvítu spannina. Á botninum lógu 8 seiðamurtar, tann størsti 10 cm.
Seks vónrík eygu stóðu og gløddu at mær, spent um hvat mundi koma burturúr veiðuni.
“Hví spyrja tit ongantíð mammurnar hjá hinum?”
“Tí allar hinar biðja okkum altíð sleppa okkum út aftur við hasum luktinum, ella geva kettuni. Tær hata, tá vit hava verið á seiðaberg.”
Eg vildi ikki siga, hvussu samd eg var við tær...
Væl vitandi um, at eg ikki eri nakar Jesus, ynskti eg at gera eina roynd at metta hesa lítlu mannamúgvu sum í køki mínum stóð, við hesum fáu fiskum, ið einamest kundu metta eina kettu – okey, mamma skal royna at gera nakrar frikadellir burturúr.
Sonurin klemmaði meg í berum ovfarakæti, til hann legði til merki hvat hann gjørdi, og at hinir sóu hann. So gav hann mær ein kerligan neva ístaðin.
“Hygg, her er mítt nummar, tú ringir bara á mína telefon, tá tað er klárt”, læt í grannadronginum, hvørs leiðaraevnir longu hómast í bæði orðum og gerð.
So at kryvja. Ella hvat man nú kallar tað, at kroysta fars úr so smáum fiskakroppum. Tí lætt er tað ikki. Og endin var, at eg mest sum vant burturúr fyri at fáa ein feril av fiskasmakki burturúr.
Tá væl og virðiliga var vundið og kroyst, var úrslitið ein elalítil desilitur av farsi. Hetta rakk ikki langt. Hvat so?
Eg hugsaði um, hvat mamma plagdi at blanda uppí fyri at fáa tað at fylla eitt sindur, tá eg var barn. Eitt egg (eitt hálvt hevði verið ivaleyst í hesum føri), hálvan leyk (ein kvartur hevði verið frægari) og so nakað av raspi. Áh, og har var ein fullkornsskorpa, sum bleiv blendað uppí. Tað er bara at blenda nokk av øllum møguligum, so leingi teirra fongur eisini er við.
“Er tað klárt?” hoyrdist úr gongini.
“Also, hvar er allur fiskurin”, spurdi sonurin og hugdi niður í bollan við gulgráu evjuni í. ÚW! Hvat er hatta?”
”Ja also, hetta er fiskurin. Tað sum eg havi fingið burturúr.”
“Bara hatta? Har vóru 8! Vit hugsaðu at bjóða fleiri vinum.”
“Ja, tað fer so ikki at rigga”, segði eg og skeiðaði smáu dellirnar, ið líktust einamest lítlum eggjakøkum, á pannuna.
“Men 7 minifrikkadellir sær tað út til.”
“Okey, wow, og tú sum helt, at man onki kundi fáa burturúr. Nú bleiv tað faktiskt ordiliga nógv. Vit dekka borð. Men tað er ikki sikkurt, at tað er nokk til tín mamma, vit eru svangir. Tú kanst eta breyð, ha?"
“Ja, tað kann eg.“
“Eiga vit ketchup og remolátu? “
Og teir ótu eina fyri og aðra eftir. Bara at uppliva, hvussu stoltir teir vóru um at hava fingið matin til høldar hetta kvøldið, var alt kroystaríið vert.
So er at vóna, at teir fara til onkran annan við næsta fonginum ;o)
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Seinastu vikurnar er laksaprísurin fallin munandi. Ein orsøk er, at norðmenn hava munandi meira fisk í sjónum, enn hildið varð, og hesin fiskurin verður tikin nú.
Laksaprísurin hevur verið góður nú eina tíð, men nú fellur prísurin. Orsøkirnar eru fleiri. Ein orsøk er, at norðmenn hava munandi meira fisk í sjónum, enn roknað varð við, og tøkan seinastu vikurnar hevur tí verið munandi størri, enn tøkan somu vikur fyri einum ári síðani. Summar vikur er munurin umleið 30%.
Somuleiðis hevur norska stjórnin økt um nøgdina á alifiski, sum alarar kunnu hava á einum aliøki, við 5%, umframt at latið nógv nýggj aliloyvir kring alt landið. Norðmenn vísa marknaðinum, at har er nógvur fiskur at fáa, og hevur hetta óivað eina ávirkan á atburðin á marknaðinum.
Um hugt verður eftir fóðursøluni í Noregi sæst, at fóðursølan er økt 13% higar til í ár í mun til sama tíðarskeið í 2008, harav økingin í nýtsluni av laksafóðri er økt 18%. Hetta gevur ábendingar um munandi meira fisk í sjónum, og meira enn tann vøkstur, sum norðmenn fyrr hava boðað frá, á 7-8% um árið.
Samanumtikið verður roknað við, at norðmenn næstu tíðina fara at økja so nógv um framleiðsluna av laksi, at laksaprísurin fer at falla enn meira.


text:
U17 gentur: 3-0 sigur á Grønlandi
Føroysku genturnar vunnu í morgun ein tryggan 3-0 sigur á Grønlandi í evropeisku kappingini í Ikast.
Settini endaður 25-9, 25-15 og 25-11.
Hetta var samstundis seinasti dysturin hjá U17 gentunum, sum sostatt endaðu á einum 7. plássi aftanfyri Danmark, Svøríki, Finlands, Noreg, Ísland og Ongland. Finalurnar verða leiktar seinni í dag.
U17 landsliðið fekk sostatt ein sigur á ferðini, umframt at tær tóku sett frá Noregi og Danmark.
Liiðið kemur aftur til Føroya í morgin við Atlantic Airways.
Klokkan 14.00 er avgerandi dysturin hjá U17 dreingjunum um 5. plássið ímóti Íslandi.
Leikararnir á føroyska gentulandsliðnum vóru hesir í dag:
Petra Sunadóttir Hansen, Dráttur
Elsa Samuelsen, KÍF
Inga Helena Henriksen, SÍ
Eva Gunn Niclasen, SÍ
Sára Maria Johansen, TB
Maria Gøthe Magnusdótti, Fleyr
Sára Rannváardóttir Vatnhamar, Fleyr
Bjørk Nolsøe Isaksen, Fleyr
Barbara Káradóttir Durhuus, Fleyr
Hilda Bolstad Mortensen, Fleyr
Zoe Elisabeth Dickson, KÍF
Hanna Iansdóttir Biskopstø, Fleyr
Venjari: Romica Øster
Hjálparvenjari: Magnar Kári Vang
Liðleiðari: Hanna Helena Weihe Simonsen


text:
Ræst kjøt og Súpan í Árnafirði, leygarkvøldið 15 november kl 19:30Ræst kjøta veitsla 15 november 2014
Ræst kjøt og Súpan í Árnafirði
Veitslan verður leygarkvøldið 15 nov. kl. 19:30.
Menu: Ræst kjøt og súpan - eftir døgurða: kaffi/te og heimagjørdur Ísur
Øll eru hjartaliga vælkomin.
Meira um skránna verður at frætta seinri.
M.a. koma Torbjørn Jacobsen, og Óli Olsen at siga frá.
Kostnaður kr. 395,-.
Aldursmark: 16. ár.
Tilmelding við at gjalda á konta í Norðoya Sparikassa (9865) 102.857.4
Viðm.: Veitsla 2014.
ÁRF


text:
Nýggja fiskivinnulógin nærkast, og tær fyrstu ábendingarnar um, hvussu fer at verða, síggjast longu nú. Skip, sum ikki høvdu loyvi at fiska, verða nú leigaði aftur og fram, so útlendska ávirkan kann dyljast, og nú veiðiloyvini eru um at fara í søguna, verður frítt slag.
Í 2015 skifti skipið Atlantsfarið eigara, og fekk navnið Norðhavið. Men um sama mundi misti skipið eisini øll rættindi at fiska í føroyskum sjógvi, tí tað varð staðfest, at veruligi avgerðarrætturin lá í Hollandi og ikki í Føroyum, sum lógin krevur.
Men tað finst ein útvegur fyri øllum – fyri Norðhavið var útvegurin at leiga skipið víðari til eitt føroyskt felag, sum átti eitt veiðiloyvi, men undir so serligum treytum, at handilin neyvan er reellur. Hollendingar hava júst líka nógva ávirkan á skipið sum áður – og tá uppboðssøla verður í næstum, kann skipið leigast øllum sum hava hug, tí tá krevst einki veiðiloyvi. Við øðrum orðum verður púra frítt spæl hjá útlendingum, tí Vørn longu einaferð hevur góðtikið, at við útleigan fylgja so at siga ongar treytir.
(Brot úr longri grein í Dimmalætting hesaferð)


text:
Tað er ein ógvuliga avmarkað uppboðsøla, og tað er ein ógvuliga avmarkandi uppboðssøla.
Hetta sigur Jóannes Jacobsen, búskaparfrøðingur, nú Høgni Hoydal, landsstýrismaður í fiskivinnumálum, í gjár kunngjørdi, hvussu royndaruppboðssølan í ár sær út.
Við Dag og Viku hjá Kringvarpinum sigur Jóannes Jacobsen, at tað er avmarkað, hvørjar royndir hendan royndaruppboðssølan fer at geva.
- Har eru so nógvar bindingar á, hvør sleppur at bjóða, og hvussu tú skal leggja til rættis tín fiskiskap, at tað er ógvuliga ringt at síggja, at man kann læra nakað serligt av hesari uppboðssøluni í mun til ta skipanina, vit skulu hava í 2018, sigur Jóannes Jacobsen.
Búskaparfrøðingurin sipar m.a. til, at tað bert eru fólk sum frammanundan eru í vinnuni, tað vil siga eiga eitt fiskifar við veiðuloyvi, ið sleppa at bjóða.
Spurningur er, hvør skal sleppa at veiða, og har mælir Jóannes Jacobsen til, at tað verður ein opin frí kapping, sum avger, hvør sleppur at bjóða upp á fiskatilfeingi.
- Man hevur gjørt sannlíkindini rættiliga stór fyri, at man ikki fær nakra kapping, sigur Jóannes Jacobsen við Kringvarpið


text:
Ert tú við at vera fullkomiliga til frens av teim mongu politisku lyftunum, sum flúgva gjøgnum luftina í løtuni, kundi eitt hugskot verið at fara á framsýning fyri at binda frið eina løtu. Heystframsýningin hevur opið hvønn dag frá kl. 15-18 í Listahøllini á Skipasmiðjuni inntil 6.november. Aldubáran skipaði fyri væl eydnaðari Heystkonsert 23.okt og einir 100 áhoyrarar vóru til konsertina. Skráin fevndi m.a. um verk hjá argentinska tangotónaskaldinum Astor Piazolla og verk hjá Williami Heinesen, Frederic Mignone og Kristiani Blak. Aldubáran var hesaferð mannað við Angeliku Nielsen, bratsj, Christinu Andersen, fagott og Ólavi Jacobsen, gittar. Eg seti inn nakrar myndir frá konsertini, sum Jan Andersson tók.
Friday, October 28, 2011
Heystlist
Ert tú við at vera fullkomiliga til frens av teim mongu politisku lyftunum, sum flúgva gjøgnum luftina í løtuni, kundi eitt hugskot verið at fara á framsýning fyri at binda frið eina løtu. Heystframsýningin hevur opið hvønn dag frá kl. 15-18 í Listahøllini á Skipasmiðjuni inntil 6.november. Aldubáran skipaði fyri væl eydnaðari Heystkonsert 23.okt og einir 100 áhoyrarar vóru til konsertina. Skráin fevndi m.a. um verk hjá argentinska tangotónaskaldinum Astor Piazolla og verk hjá Williami Heinesen, Frederic Mignone og Kristiani Blak. Aldubáran var hesaferð mannað við Angeliku Nielsen, bratsj, Christinu Andersen, fagott og Ólavi Jacobsen, gittar. Eg seti inn nakrar myndir frá konsertini, sum Jan Andersson tók.
Posted by Listin at 12:51 PM


text:
Blái Krossur Føroya fer í samstarvi við Runavíkar, Nes og Sjóvar Kommunum at víðka um endurnýtsluvirksemi. Týsdagin 31. januar kl. 14.00 letur handilin "Endurnýtslan" upp á Bakka á Glyvrum
Endurnýtsluvirksemið hjá Bláa Krossi byrjaði við Blákrossbúðini í Havn. Fyri tveimum árum síðani lat Blákrossbúðin upp í Runavík og týsdagin 31. januar 2012 letur Blái Krossur upp handil og verkstað á Bakka á Glyvrum, ið hevur fingið heitið "Endurnýtslan".
Ímeðan Blákrossbúðirnar leggja seg einamest eftir at selja góð og brúkt klæðir, kemur "Endurnýtslan" at selja brúkslutir av øllum handa slag, so sum borð, stólar, lampur, sengur og súkklur. Í hølunum á Bakka (beint við síðuna av Bakkafrost) verður eisini verkstaður, har menn kunnu koma saman at taka hond í og umvæla lutir, og samstundis hava tað hugnaligt saman. Alt hetta verður rikið av sjálvbodnum.
Hjalmar Hansen, aðalskrivari hjá Bláa Krossi, sigur, at endamálið við hesum tiltakinum er, sum við Blákrossbúðunum, at fáa inntøkur til fjølbroytta virksemi hjá Bláa Krossi. Men harumframt er tað eisini ein sosialur aktivitetur, gagnar umhvørvinum og gevur fólki møguleika fyri at keypa ymiskt fyri ein bíligan penga. So – ein win-win støða fyri øll!
Samstarv við kommunur
Hetta tiltak er skipað í samstarvi við kommunurnar við Skálafjørðin. Hjalmar Hansen sigur, at Blái Krossur er ógvuliga takksamur fyri tað vælvild, ið er víst hesum og vónar at allir borgarar í kommununum eisini koma at taka undir við tiltakinum, m.a. við at lata lutir til "Endurnýtsluna".
Innsavnan av brúkslutum
Við ruskplássið hjá Runavíkar Kommunu í Rókini er sett ein bingja, ið er merkt "Blákross bingjan". Henda bingja er opin, tá ruskplássið er opið og er ætlað til lutir, sum kunnu endurnýtast.
Lutirnir kunnu krevja ábøtur ella hava smábrek. Talan kann vera um eitt nú: stólar, borð, sengur, sofur, hillar, lampur, súkklur, radio, sjónvørp, amboð, og leikur. Lutir í góðum standi, sum ein ynskir at sleppa av við, kunnu eisini setast í bingjuna. Allir lutir, sum koma í bingjuna, verða eftirkannaðir, og teir lutir, sum verða umvældir, verða seldir í endurnýtsluhandlunum hjá Bláa Krossi.
Á ruskplássunum hjá Nes Kommunu á Toftum og Sjóvar Kommunu á Hulki kunnu lutir, ið fólk halda kunnu endurnýtast, latast til umsjónarmannin á staðnum.
Søla av brúkslutum
Handilin "Endurnýtslan" letur upp týsdagin 31. januar kl. 14.00 við almennari móttøku, har øll eru vælkomin at støkka inn á gólvi.
Handilin verður opin týsdag og fríggjadag frá kl. 13.00 til 17.30 og annars, tá fólk er á verkstaðnum.
Blái Krossur Føroya
Attachment1: http://www.runavik.fo/Data/Register/0CAD447D-7512-4D78-91F1-F8E935EB9824/FB232055-057F-4B11-9A9E-3B77CB925C29/9DA29773-230A-47A3-911D-B86A5CB35572.pdf


text:
Reimund Langgaard ber skeivar upplýsingar um barnaískoyti
Tað passar ikki, sum Reimund Langgaard í lesarabrævi førir fram, at uppskotið um barnaískoyti til børn undir fátækramarkinum, kann gera mun á húskjum við lágari inntøku. Uppskotið byggir hinvegin júst á, at ein ítøkilig meting skal gerast í hvørjum einstøkum føri, so øll fáa somu viðgerð
Andstøðan hevur lagt uppskot á ting um eitt serligt barnaískoyti til húski, ið liva undir fátækramarkinum.
Undir fyrstu viðgerð av uppskotinum fríggjadagin 8. Mai 2015, førdi Reimund Langgaard, tingmaður fyri Sambandsflokkin, fram, at uppskotið fór at gera mun á fólki – alt eftir, um tey høvdu arbeiði ella ikki. Ella um tey vóru stakir uppihaldarar ella ikki. Ella um tey vóru fólk í ymsum støðum við ymsum veitingum, fríplássum til dagsstovn o.s.fr.
Reimund fekk tó beinanvegin rættleiðing frá uppskotssetarunum , sum vístu á, at tað var beint tvørturímóti tí, sum hann førdi fram.
Helst er okkurt komið í bland hjá Reimundi. Tí síðani 2007 hevur verið latið eitt serligt barnaískoyti til stakar uppihaldarar. Tað verður latið uttan mun til inntøku, ogn og støðu annars.
Men hetta uppskotið hjá andstøðuflokkunum er heilt øðrvísi. Hetta er eitt málrættað barnaískoyti til húski, ið liva undir fátækramarkinum.
Uppskotið er sera einfalt. Tað er eitt uppískoyti til forsorgarlógina. Og tað sigur , at søkjast kann um eitt serligt barnaískoyti til húski, ið eru undir fátækramarkinum. Í hvørjum einstøkum føri skal Almannaverkið gera eina ítøkiliga meting av samlaðu støðuni – t.e. tøkari inntøku, íroknað veitingar, fripláss, ogn o.s.fr.
Uppskotið ger ongan mun á húskjum. Hvørki um tað eru hjún, sambúgvandi ella støk. Við arbeiðsinntøku ella við ymsum veitingum.
Tí hjá børnum í fátækradømi er jú talan um er sera ymiskar støður, sum vit hava sæð so mong dømi um.
Tað er tí sera hugstoytt, at Reimund Langgaard nú endurtekur sína heilt skeivu útlegging av uppskotinum í einum lesarabrævi.
Eisini er tað undrunarvert, at hetta verður gjørt, tá ið tað snýr seg um eina hjálp til tey, ið eru ringast fyri, meðan uppskot frá samgonguni fyri 10 og 100-tals milliónir flúgva ígjøgnum tingið, uttan nakra viðgerð ella upplýsingar ella viðmerkingar frá samgongufólki.
Og eg fari staðiliga at heita á Reimund og øll onnur tingfólk um ikki at grugga málið og leggja tað skeivt út fyri almenningin, men sakliga at viðgera møgulig ivamál, so hetta kann samtykkjast.


text:
Týskland
Vit steðgaðu í Citti Park (ja rætt stava) eitt stórt keypscentur vit funni ikki Scandinavien
Park, sum er væl størri
Vit eru á Campingplatz Brunautal uml kl 20:15 ( koyrdu í einari kø í ein tíma
minst :o( ), millum Hamburg og Hannover og ætlað avstað aftur í
morgináðrenni
So avstað aftur leygarmorgun 25 juni kl 10.30
Lítla pausa kl 11.45
Aftur ein pausa kl 15.00
So eru vit á campingplássi í suðurtýsklandi eftir góðar 500 Km koyring uff
uff, men sera góð koyrilíkindi, eingin sól og næstan
einki regn :o) Plássi eitur Camping Wiesensee eitt sera gott pláss, sum man saktans kundi verði á í eina viku ella tvær, her er
stórt vatn so man kann sigla við gummibáti
Heimasíðan skal eisini dagførast :o)
So rigga vit av í Týsklandi og fara suður til Fraklands :o) Eitt sera gott pláss,
fara sunnudag 26 juni uml kl 11
Link til FRAKLAND


text:
Skráin til bygdarráðsfundin 30. novembur 2017.
Hesi mál verða viðgjørd á bygdarráðsfundi, tórsdagin tann, 30. novembur 2017. kl. 18.00.
Sumbiar Kommuna
Jólatræið í Sumba verður tendrað mánakvøldið 27. november.
Byrja verður í kirkjuni kl. 18, har vit, saman við skúlabørnunum í Sumbiar skúla, Sumbiarkórinum og Frelsunarherðinum, syngja jólini inn.
Fundarfrásøgn frá bygdaráðsfundinum 25. oktobur 2017
Fundarfrásøgn frá bygdaráðsfundinum 25. oktobur er løgd út á heimasíðuni.
Fundarfrásøgnin frá bygdaráðsfundinum her.
Sumbiar Kommuna
Minningarhald teirra sjólátnu og falnu í bjørgunum.
1. november kl. 16.00 verður minningarhald við minnisvarðan í Sumba.
Nýggj minnispláta verður avdúka, kransur verður lagdur við minnisvarðan og Árni Kjærbæk heldur røðu. Orðið á borðið luttekur við sangi, eisini verður felagssangur.
Um ikki viðrar, verður minningarhaldið í Sumbiar Skúla.
Drekka verður aftaná í Sumbiar Skúla.
Sjómanskvinnuringurin í Sumba
Bygdarráðsfundur
Útsetti bygdarráðsfundurin verður hildin, onsdagin 25. oktobur 2017, kl. 16.00.
Sumbiar Kommuna


text:
- Tíðindi, mentan og ítróttur
Fleiri máttu við sjúkrabili
Hóast tvey stór tiltøk, G!festivalurin í Gøtu og Vestanstevnan í Miðvági, so hevur løgreglan havt lítið at gera um vikuskiftið. Tveir bilførarar vóru í nátt tiknir fyri rúsdrekkakoyring. Ein inni í Eysturoynni og ein í Havn.
Takk til samarittarnar
Tó so hava portørarnir á sjúkrahúsunum havt eitt sindur at gera av fólki, sum hevði drukkið, vóru dottin ella annað. Fleiri sjúkrabilar vóru sambært vakthavandi sendir til Gøtu í gjárkvøldið og í nátt, og ein sjúkrabilur var sendur til Miðvágs. Í ongum av førunum var talan um harðskap. Sambært vakthavandi eiga samarittarnir á økinum eitt herðaklapp


text:
Hvat skal til, fyri at eg kann fáa mítt verk týtt til onnur mál?
Hvørji rættindi havi eg, um eitt útlendskt forlag vil geva út mítt verk?
Hvat kann eg sjálv/ur gera, fyri at marknaðarføra meg sum rithøvund?
Hetta og mangt annað kanst tú fáa meira at vita um, 23. februar 2018, tá ið FarLit og Rithøvundafelag Føroya skipa fyri bókamentaráðstevnuni "Út í heim".
Á skránni verður millum annað:
- Abelone Glahn, rithøvundur og samskiftisráðgevi. abeloneglahn.dk
- Hólmfríður Matthíasdóttir, stjóri á Forlagið
- Monica Gram, agentur á Copenhagen Literary Agency
- Niels Jákup Thomsen, stjóri á BFL
SKRÁ
a) Verkstova kl. 09.00-12.30 (Abelone Glahn)
b) Miðmáli kl. 12.30-13.30
c) Ráðstevna kl. 13.30 - 18.00 (Hólmfríður Mattíasdóttir, Monica Gram, Niels J. Thomsen og Abelone Glahn)
d) Døgurði & Rit-salón: kl. 18.30-23.00
KOSTNAÐUR
300 kr. fyri allan dagin
(til ber eisini at tekna seg til ein part av skránni)
Luttakaragjaldið skal rindast á konto 9181-1670095
FREIST
Fríggjadagin 9. februar 2018
(tilmeldingin verður skrásett við flyting av luttakaragjaldinum)


text:
Grein §52a fyrispurningur til landsstýrismannin í Mentamálum, Rigmor Dam, um forskúlar í frískúlum.
1. Hvussu nógvir forskúlar í frískúlum eru í Føroyum í dag?
2. Í hvønn mun verða hesir stulaðir av landi ella kommunu?
3. Ætlar landsstýrismaðurin at gera broytingar í reglunum fyri fígging av hesum forskúlum?
Løgtingslóg nr. 46 frá 26. mars 2002 um frískúlar heimiðlar landsstýrismanninum at geva loyvi til, at privatir felagsskapir og áhugabólkar fara undir frískúlavirksemi. Í lógini stendur, at raksturin av einum slíkum skúla skal gjaldast partvís við foreldragjaldi og partvís almennum pengum. Almenni parturin er býttur millum land og kommunur.
Eftir § 2, stk. 2. kann landsstýrismaðurin geva loyvi til, at ein frískúli eisini kann reka forskúla, og at forskúlin tá eisini kemur undir lógina. Eftir orðaljóðinum at døma merkir hetta, at ein slíkur forskúli verður fíggjaður á sama hátt sum restin av frískúlanum. Hetta er tó ikki nágreinað í sjálvum lógartekstinum, og viðmerkingarnar til lógina nevna heldur onki hesum viðvíkjandi.
Tí verður spurt, hvussu slíkir skúlar verða fíggaðir í dag, hvørjum lógargrundarlagi teir verða fíggjaðir eftir og um landsstýrismaðurin hevur ætlanir at gera nýggjar, og greiðari, reglur um virksemi hjá forskúlum, ið eru partur av einum frískúla.
Bill Justinussen
Um tú veitst okkurt, sum VP ikki veit - skriva so til vp@vp.fo


text:
Søgan
Árnafjørður er, sum tey flestu vita, ikki ein nýggj kappróðrarbygd.
Í 1964 tóku Árnfirðingar seg saman at manna ein bát, fyri at royna seg í kappróðri. Hetta varð so gjørt, men tað kann ikki sigast, at tað gekk av tí besta, tí báturin endaði heldur aftarlaga í 1964.
Men hetta vildi teir ikki á sær sita, so tá teir høvdu róð á Ólavsøku 1964, fóru teir beina kós, niðan til bátabyggjaran, Niclas í Koltri, har teir bóðu hann smíða ein nýggjan Árnfirðing.
Í 1965, gekk betur, men tó rukku teir ikki tað mál teir høvdu sett sæt fyri, altso FM-heiti.
So bragdaði, tá vit skriva árstalið 1966, tí tá bleiv Árnfirðingurin FM-vinnari hjá 8 mannaførinum.
Árnafirðingur vann heili trý FM-heitir á rað, í 1966-1967-1968.
Og er Árnfirðingur tann fyrsti, sum vann tey trý fyrstu FM-heiti á rað hjá 8 mf.
Og vilja vit her á heimasíðuni, takkað teimum sum tá gjørdu hesi brøgd, fyri felagið.
Vit á heimasíðuni, leita eftir myndum frá 60 inum, hava tit onkra liggjandi, høvdu vit fegin vilja frætt frá tykkum.
Róðrarárið 1966 var fyrsta árið, har Árnfirðingur varð føroyameistari
Árnfirðingur, var við á 9 stevnum 1966, hann var nr. 1 á 6 stevnum, nr. 2 á einari stevnu, og nr. 3 á einari.
Manningin á hesari myndini er hendan
Toftini- Símun M.Poulsen(Dahl)- Bakborð
Toftini- Mikkjal Mikkelsen- Stýriborð
Á Bøgini- Jóan Pauli Henriksen- Bakborð
Á Bøgini- Hanus Poulsen- Bakborð
Í Rúminum- Torleif D.Justinussen- Bakborð
Í Rúminum- Sámal Jákup Mikkelsen(Akki)- Bakborð
Á Lærinum- Peter Pauli Poulsen- Bakborð
Á Lærinum- Sigvard Steffensen- Bakborð
Róðursmaður var Hans Andrias Olsen.
Niels L. Arge, ursmiður úr Havn, lat Ferðasteyp, sum Árnfirðingurin vann 1966.
Fleiri av manningini róðu fleiri ár, ímeðan aðrir fóru til skips, og menn komu í mans stað.
Nevnast kann, at Sølmundur vann tað í 1964, og Miðvingur í 1965.


text:
Eg var ikki sørt spentur at síggja nýggja neistaliðið við heilt ungum spælarum spæla seinnapartin ímóti H71 í Hoyvíkshøllini. Heilt fitt av áskoðarum sóu javna dystin, har eingin munur var á liðunum, og at tilvildin gjørdi í seinasta minutti, at H71 vann dystin við einum máli. Neistamenn spældu frálíkan dyst, har stríðsandin var í topp, og serliga miðverjan er ikki sædd betur í Neistanum í nógv ár. Eg bíðaði alla tíðina eftir einum øðrum “geari” frá H71 spælarum, men hetta “geari” kom ongantíð. (Tøl frá dystunum millum VÍF og StÍF og KÍF og Kyndil eru niðast í greinini)Les meira…
Havnar Róðrarfelag fylti 80 ár 25. juni í ár, og í annaðkvøld 29. september er 80 ára veitsla í bátahøllini í neystinum. Havnar Róðrarfelag eigur nógvar kappróðrarbátar bæði nýggjar og eldri bátar. Nøvini vit kenna frá FM-róðrunum eru 10- mannafarið Havnarbáturin, 8-mannafarið Ørvur, 6-mannafarið Gongurólvur, 5-mannafarið Sílið, 5-mannafarið Drekin og 5-mannafarið Títlingur, sum bara verður brúktur til barnaróður. Felagið goymir eisini ein bát av hvørjari stødd, sum Niclas í Koltri smíðaði. Les meira…
Í seinastu viku koyrdi eg oman á vestaru bryggju, og fram við Molanum sást nýggi teinæringurin, sum Kaj Hammer hevur smíðað. Vøkur sjón at síggja tjúgu mans sita við árarnar. Tað sást, at menn royndu at fáa ferð á bátin, og eingi ivi um, at okkurt tólið var í bátinum at máta ferðina. Tað gleddi meg at síggja, at allir tjúgu rógvararnir róðu í vesti, tí hetta boðar frá ábyrgd á sjónum, haldi ikki, at róðurskvinnan var í vesti. Fyri ólavsøku komu fleiri kappróðrarbátar til Havnar at venja til ólavsøku, og har sást, at nógvir rógvarar leggja lítið í, um teir fáa 1000 krónur í bót at rógva uttan vest, og enn størri bót, um onnur útgerð sambært kunngerðina um bjargingaútgerð, eisini vantaði í bátunum. Tað gongur betur og betur við hugburðinum um trygd á sjónum. Tey ungu halda kunngerðina, nú ræður bara um at fáa allar teir eldru menninar at ganga undan. (Vagnur)
Í sendingini 3-2 hoyrdi eg KÍ kvinnu siga, at núverandi kapping hjá kvinnum í bestu fótbóltsdeildini er ein skandala. Fyrr í ár hoyrdi eg í útvarpi liðskiparan hjá KÍ Malenu Josephsen siga nakað tað sama. Eg havi ringt til Klaksvíkar og spurt, hvat KÍ kvinnur meina við, tá ið tær siga, at tað var skandala og skeivt at broyta fótbóltskappingina hjá kvinnum, sum ikki hevur riggað væl í ár. Høvuðsorsøkin er, at kappingin í summar var longu avgjørd á ólavsøku, og allur spenningur tá farin úr kappingini. Les meira…
Tað gongur ikki væl at finna myndir av eldri mansliðnum. Neistamenn vóru meistarar í 1949, 1953 og 1955, men sjálvt um eg havi spurt familju og spælarar frá hesum árum, so er eingin mynd at finna. Harafturímóti havi eg funnið upprunamyndina av oldboysliðnum hjá Neistanum frá 1969. Roynt varð hetta árið at skipa fyri FM-kapping í oldboys, men bara VÍF, Neistin og TB meldaðu til kappingina. Og í seinastu løtu meldaði TB frá, tí spældu bara Neistin og VÍF. Liðini spældu fyrst ein dyst hvør ímóti øðrum í Havn og í Vestmanna, men javnleikur var millum liðini. Avgjørt varð tí at spæla nýggja kapping, og har eydnaðist neistamonnum at vinna FM-heitið. Á neistaliðnum spældu spælarar, sum eisini mannaðu neistaliðið í 50 árunum. Myndin av neistamonnum er tikin í Vestmanna. Spælt varð bara í 1969 um FM-heitið í oldboys. (Vagnur)
ÍA er nýtt hondbóltsfelag á Argjum, og seinasta ár spældu bara dreingir og menn í landskappingini, men nú byrjar ÍA spakuliga við smágentum. Góðu tíðindini eru eisini, at ÍA á fyrsta sinni skal spæla í 1. deild hjá kvinnum. Hetta eru ungar fótbóltskvinnur, sum nógvar áður hava spælt hondbólt í Neistanum, Kyndli og H71, og sum nú vilja halda seg í venjing um veturin og spæla hondbólt. Formaðurin í ÍA Krístian Martin Skála er framvegis bjartskygdur um gongdina á Argjum. Les meira…
Í dag klokkan 16.00 spældu bestu mansliðini hjá Kyndli og H71 fyrsta dystin í kappingarárinum 2012/2013. Eirikur Magnussen sá dystin, og hann sigur við heimasíðuna, at tað sýntist, sum H71 var betur samanspælt enn kyndilsliðið. Liðini fylgdust fyrstu fimtan minuttirnar, men so dró H71 knappliga frá við nøkrum skjótum málum, og tá ið liðini fóru til hálvleiks, sýntist, sum dysturin longu var avgjørdur, tí H71 var á odda við sjey málum. Les meira…
Men Hondbóltssambandið má hjálpa at fáa ein fíggjarligan “platform” at standa á, tí hetta ger Fótbóltssambandið í sambandi við frásagnir, triðja hálvleik og undansendingar um fótbóltsdystir. Eftir mínum tykki fekk hondbólturin seinasta vetur ov lítla umrøðu í Kringvarpi Føroya og fjølmiðlunum annars. Hondbótlurin má sjálvur eisini taka part av ábyrgdini.
Fríggjadag seinnapart um fýra tíðina spákaði eg mær inn Miðlahúsið, tí eg hevði hoyrt, at Rás 2 hevur stóran áhuga at siga frá hondbólti í vetur. Úr sendirúminum komu júst fótbóltsspælarar, sum høvdu tosað um komandi EFFO dystirnar. Les meira…
Longu leygardagin 22. september spæla nøkur av yngru liðunum, men sunnudagin klokkan 16.00 eru fyrstu tríggir dystirnir í Atlantic Airways deildini. Á Strondum spæla StÍF og Team Klaksvík, í Vestmanna VÍF og KÍF og í høllini á Hálsi Kyndil og H71. Kappingin í bestu kvinnudeildini byrjar ikki fyri enn 6. og 7. oktober. Og hvat kunnu vit so vænta okkum av fyrstu mansdystunum í bestu deildini? Fáir vinadystir eru spældir, men eg havi tó gjørt mær nakrar tankar um fyrstu dystirnar. Les meira…
Í døgunum 26. til 29. oktober skal A-manslandsliðið til Luxembourg at spæla tveir landsdystir, og møguliga kemur Belgia eisini til Luxembourg at spæla ímóti føroyingum. Eftir at A-landsliðsvenjarin Dia Midjord gjørdist stjóri í Kringvarpi Føroya, mátti hann siga landsliðsstarvið frá sær, og HSF hevur heitt á hjálparvenjaran Kára Nielsen um at taka sær av ferðini til Luxembourg.
Kári Nielsen hevur stóran áhuga í ungdómshondbólti í Føroyum, og hann er maðurin aftan fyri stóru menningini av ungum mansspælarum í H71, sum hevur vunnið tvey meistaraheiti við honum sum venjara.
Nú hevur hann tikið uppgávuna á seg at venja A-manslandsliðið, og sum eg skilji, er avtalan fyrst um ferðina til Luxembourg, tí Kári venur eisini U21 manslandsliðið. Hvussu fer Kári at taka út landsliðið við so stuttu skotbrái? Les meira…


text:
Suðurkoreansk skipasmiðja skal byggja tíggju skip til iranska handilsflotan
Iranska reiðaríið Islamic Republic of Iran Shipping Lines (IRISL), sum í fleiri ár hevur arbeitt við at byggja upp ein størri handilsflota, hevur bílagt tíggju nýggj skip frá Hyundai Heavy Industries.
Sambært kinesisku skipasmiðjuni Xinhua skulu tey tíggju skipini latast Iran frá mars 2018, og fýra av skipunum verða bingjuskip við einum kapasiteti upp á meira enn 14.500 teu.
Við nýggju skipunum fer samlaði flotin hjá IRISL at fevna um 150 handilsskipum, sum tilsamans kunnu sigla við 5,2 mió. tonsum av góðsi.
Avtalan millum IRISL og Hyundai Heavy Industries er sambært Xinhua partur av eini stjórnarætlan upp á tilsamans 2,5 mia. dollarar, sum skal styrkja iranska flotan. Fyrr í ár ljóðaði, at IRISL umhugsaði eina børsskráseting í London. Hesum vísti IRISL tó aftur, og er heldur ikki higartil vorðin veruleiki.
Kelda: shippingwatch.dk


text:
Reglur um skúlastýri eru ásettar í § 50-53 í Fólkaskúlalógini, har uppgávurnar hjá skúlastýrunum eru formliga lýstar.
Mentamálaráðið hevur eina lýsing av heimildum hjá skúlastýrunum og eitt rundskriv um skúlastýri her.
Í stuttum lýsir Mentamálaráðið uppgávurnar hjá skúlastýrunum soleiðis í skrivi í sambandi við skúlastýrisvalið 2016:
Skúlastýrið sum bindilið millum skúla og heim
Virksemið í fólkaskúlanum er grundað á samstarv millum skúla og heim, og er hetta ásett í endamálsgrein fólkskúlans, at arbeiði skúlans verður grundað á samstarv við foreldrini, ”uppgáva fólkaskúlans er við atliti at tí einstaka næminginum og í samstarvi við foreldrini at fremja…,” og er hetta samstarv galdandi fyri alt virksemi skúlans bæði við atliti at fakligari og sosialari menning og trivnaði barnsins.
Skúlastýrið hevur tí ein stóran leiklut í hesum arbeiði, at áseta meginreglur, at vera bindilið millum foreldur og skúla og samstarvsfelagi hjá leiðslu skúlans at gera fyriskipanir at menna undirvísingarliga og sosiala umhvørvi skúlans. Harumframt at samstarva við kommunustýrið um skúlabygnað og fíggjarligu- og hølisligu umstøðurnar í skúlanum.


text:
Annika Hoydal: – Eg vil dagin í morgin
Handan songkvinnuna, provokatørin og sjónleikaran er ein buldraslig lívsleið, ið inniber revolvara, røvarasøgur, sjúku og sorgFyri haldarar
Barbara var ein glotti mitt í kreppuni
Samrøða við Nils Malmros, nú 20 ár eru liðin, síðani filmurin Barbara varð frumsýndur í FøroyumFyri haldarar
Júkaði um at sleppa til skips frá tí hann var 12 ára gamal
Vit hava verið og vitjað knapt 70 ára gamla Kristian Martin Rasmussen, sum fór til skips fyri 56 árum síðaniFyri haldarar
Tað opna sárið
Misnýtsla av dreingjum er møguliga tað størsta tabuevnið - møguliga tað mest umráðandi evnið og sárini eru djúpFyri haldarar